Wednesday, 10.22.2014, 12:00\nکوردستان لەم کاتەدا پێویستی بە ڕزگارکردنی کچانی شنگالە لە دەستی داعش بۆ ئەوەی چیتر سوکایەتییان پێ نەکرێت !\nبەڵام پەرلەمانە بێ سودەکەی باشوری کوردستان لە جیاتی بەگژداچونی ئەو سوکایەتیە خەریکە لە ناوخۆی کوردستان و لە ژێر سێبەری بە ناو دەسەڵاتی کوردیدا سوکایەتی بەو کچانەش دەکات کە هێشتا داعش دەستی پێیان نەگەیشتوە.\nبڕوانە ئەم هەواڵە کە لەم سایتە بڵاوبۆتەوە:\nپەرلەمان لەشفرۆشی لە هەرێمی کوردستان رێک دەخا\nلە باشترین حاڵەتدا ئەم هەواڵە ناڕاستە و تەنها وەک کار و پیشەی زۆربەی ڕۆژنامە و پێگە بێ سەر و بەرەکانی باشوری کوردستان ، برادەرانی ئەم پێگەیەش لە بێ بازاڕیدا نازانن چۆن سەرنجی خەڵک ڕاکێشن بۆیە ئەم جۆرە هەواڵە لەم کاتەدا بڵاودەکەنەوە. (دیارە کە دەڵێین زۆربە مانای وایە هەمو میدیاکان وا نین) !\nبەڵام ئەگەر ئەم هەواڵە ڕاست بێت کە لەم پێگە ئەلەکترۆنیە کوردیەدا بڵاوکراوەتەوە ئەوا بە ڕاستی شتێک نەماوە پێی بوترێت پەرلەمانی کوردستان و ئەوەی کە حیزبە کوردیەکانی باشوری کوردستان خۆیانیان پێدا هەڵواسیوە لە ژێر سێبەری پەرلەمان و نوێنەرایەتی خەڵکدا تەنها دەزگایەکە بۆ بەلاڕێدا بردنی بارودۆخ و ڕووداوەکان لە باشوری کوردستاندا تاوەکو خەڵکی چاویان کوێر بێت بەرامبەر ڕاستیەکان و سەرقاڵبن بە هەندێک شتی سوک و بێ نرخەوە کە تاوانە ئەگەر نوکی قەڵەمەکەشت لە نوسینیدا بە خەسار بەیت.\nبەدەر لەوەی کە ئایا ئەو هەواڵە ڕاستە یان نا، ئەوەی کە حەقیقەتێکی تاڵ و ئاشکرای هەرێمی کوردستانە و کەس ناتوانێت ئینکاری بکات ئەوەیە کە لە دیوەخانەکەی باشوری کوردستاندا حیزبە کوردیەکان لە زۆر کردار و گوفتاریاندا بزانن یان نەزانن، بە مەبەست بێت یان لە ناشارەزاییانەوە خەریکە هەمو بنەماکانی کۆمەڵگەیەکی تەندروست و هۆشیار لە ڕەگ و ڕیشەوە هەڵدەتەکێنن و بە کردەوەکانیان سەریان لە خۆیان و لە خەڵکیش تێکداوە.\nلەم ساتەدا لە جیاتی لێکۆڵینەوە لە هۆکاری دابین نەکردنی موچەی دانیشتوانی هەرێمی کوردستان لە لایەن حکومەتەوە سەرەڕای ئەوەی کە پارتی دیموکراتی کوردستان دەڵێت پارەی نەوتەکە لە تورکیایە؟! ئەی باشە کە تۆ نەوت دەفرۆشیت و پارەکەت لە تورکیا داناوە ئەی بۆ پارەی خەڵکی لێ نادەیت؟!\nتەنها بەو چەواشەکاریەوە ناوەستن و ئێستا دەڵێن بۆ دابین کردنی بودجە و چارەسەری تەنگژەی ئابوری کوردستان حکومەتی هەرێم بیر لە قەرزکردن لە بانکی نێودەوڵەتی دەکاتەوە.\nبڕوانە ئەم لینکە:\nحكومەتی هەرێم پڕۆژە یاسای قەرزی دەركی پەسەند كرد\nدەپرسین دەبێت سودی قەرزکردنی حکومەتی هەرێم لە ئەوروپا و بەریتانیا و ئەمریکا و دنیای سەرمایەداری چی بێت؟ لە کاتێکدا بە قسەی خۆیان دەڵێن نەوت دەفرۆشین و بەبەرچاویانەوە قەیرانی ئابوری خەریکە ئیتاڵیا و ئیسپانیا و یۆنان دەهێنێتە سەرچۆک بە هۆی ئەو هەمو قەرزەوە کە لە زلهێزەکانی دنیایان وەرگرتوە و بەبێ ڕەچاوکردنی چۆنێتی دانەوەی؟\nدەپرسین ئایا پەرلەمان دوو شارەزای تێدا نییە کە ئاگادار بێت کە نیوەی ئەو قەیرانانەی کە لە دنیادا دەگوزەرێن بەهۆی دەست بەسەردا گرتنی سەرچاوەکانی ئابوری و داراییە لە لایەن چەند زلهێزێکی دنیاوە، کاتێک تەنها چەند وڵاتێک مافی لە چاپ دانی پارەیان هەبێت دیارە بە ئارەزووی خۆیان و بە پێی ویست و بەرژەوەندی خۆیان مامەڵە بەو کاغەزەوە دەکەن کە پێی دەوترێت پارە، جا نازانرێت ئایا بەرپرسە ئابوری و داراییەکانی حکومەتی باشور ئەم ڕاستیە سادە و ساکارانە دەزانن یان خۆیان و خەڵکیش لە گێلی دەدەن؟! ئەوەی کە لە پارە گرنگترە ئاڵتون و زێڕ و نەوت و سەرچاوە سروشتیەکانی ترە؟ ئایا حکومەت بۆ لێکۆڵینەوە لەم بوارەدا ناکات؟!\nئایا ئەگەر ڕاستە دەڵێن لە کوردستان ژمارەیەک ملیۆنێر و ملێاردێر هەیە ئەی بۆچی ئاڵتون و پارەکانی کوردستان کۆناکەنەوە و سندوقی بژێوی بۆ هەموان دروست ناکەن؟\nماڵی سپی بۆ ڕۆژی ڕەش.\nلە هەمان کاتدا میدیاکانی پارتی کە خۆیان بە خاوەنی حکومەت و دەسەڵاتی هەرێمی باشوری کوردستان دەزانن هەواڵی پێچەوانە بڵاودەکەنەوە وەک لەم لینکەدا دیارە:\nهاوڵاتی داماوی کوردستان لە نێوان ئەم دوو هەواڵە دژ بەیەکەدا سەری لێ تێکچوە و نازانێت سەرچاوەی موچەی داهاتوی دەبێت کامیان بێت؟\n-\tقەرزکردن لە بانکی نێودەوڵەتی کە لە ژێر کۆنترۆڵی جیهانی سەرمایەداریدایە و بە میزاجی خۆیان کێیان قبوڵ بێت دەیدەنێ و کێیان قبوڵ نەبێت نایدەن؟\n-\tبودجەکەی بەغدا کە نەوشیروان موستەفا دەڵێت ئەنجامی نابێت ؟\n-\tنەوتەکەی پارتی و یەکێتی کە ژێر بە ژێر بە دۆست و دوژمنی دەفرۆشن (مەبەست لە دۆست و دوژمن ئێران و تورکیا و داعشە).\nپرسیارێکە و دەیخەینە بەردەم گشت بەرپرس و نابەرپرسەکانی حکومەتی باشوری کوردستان؟ خەڵکی چاوی لە کام سەرچاوە بێت بۆ دابین کردنی موچەکەی؟\nئەگەر وەڵامتان پێ نیە ئیتر بەسە چەواشەکاری و دان بەو ڕاستیەدا بنین کە سەرچاوەی داهات و بژێوی خەڵکی کوردستان خودی خەڵکەکە خۆیەتی و دەبێت وەک ساڵیح موسلیمی هاوسەرۆکی پەیەدە ئێمەش لە باشور بڵێین:\nئەگەر گەڵای دارمان خواردبێت چاولەدەستی دوژمنان و بێگانە نابین.\nلەم ساتەدا لە جیاتی لێکۆڵینەوە لە هۆکاری دەستگیر نەکردنی بکوژانی دەنگە ئازا و ئازادەکانی هەرێمی باشور (نمونەی کاوە و سەردەشت و سۆران)!\nلە جیاتی قسەکردن لەبارەی ئەو پاکیجانەی کە یەکگرتو و کۆمەڵ و گۆڕان لە پێش هاتنە ناو حکومەتەوە وەک مەرجێکی چونە ناو دەسەڵات خەڵکی باشوری کوردستانیان پێ لەخشتە برد تاوەکو دەنگیان پێ کۆبکەنەوە!\nلە جیاتی دەست نیشانکردنی تاوانبارانی جەنگ لە باشوری کوردستاندا کە دەستیان بە خوێن سورە لە کارەساتەکانی شەڕی ناوخۆ و ٣١ ی ئاب و حەڤدەی شوبات و لێدانی کۆمۆنیستەکان و شەڕی لابەلای حیزبە کوردیەکان و شەهیدکردنی لایەنگرانی پەکەکە لە هەولێر!\nلە جیاتی لێکۆڵینەوە لە هۆکاری سازشە بێ شومار و بێ ئەندازەکانی پارتی لە بەرامبەر تورکیا و تەسلیم کردنی شنگال کە لە ئەنجامدا کارەساتی کۆبانێی لێ کەوتەوە!\nلە جیاتی لێکۆڵینەوە لە ڕێگری کردنی پارتی و یەکێتی لە ئەنجامدانی کۆنگرەی نەتەوەیی کورد!\nلە جیاتی بەدواداچونی زۆر مەسەلەی تری گرنگ و چارەنوس ساز و ژیاری!\nلە جیاتی گەڕان بە دوای وەڵامێك بۆ ئەم هەموو پرسیارە بێ وەڵامانە، بە ناو پەرلەمانی باشوری کوردستان دەیەوێت لەشفرۆشی بە یاسایی بکات و دەستی پیاوە ئاڵۆش تێبەربوەکان بگەیەنێتە جەستەی ئەو کچە خێرلەخۆ نەدیوانەی کە لە سایەی ئازایەتی و هاتنە دەستی یەپەگە و یەپەژە و پەکەکە خوا ڕەحمی پێکردن و لە پەلامارەکەی داعش بۆ سەر شنگال ئەوان ڕزگاریان بو توشی ئەو سوکایەتیە نەبون کە کەس و کارەکانیان توشی بون.\nدەک داوەشێن هەمو حیزبەکانی باشوری کوردستان، بەخێر نەیەنەوە بۆ خۆتان و بەڕێوەبەرایەتیەک کە دەیکەن لە باشوری کوردستاندا، تۆزێک لە خۆتان دامێنن و لە تەمەنی کورتی ئەو ئیدارەیە بڕوانن کە لە ڕۆژئاوا دامەزراوە، دەبێت ئەوان چاو لە ئێوە بکەن کە ٢٣ ساڵە بەناو دەسەڵاتدارن و حکومەت بەڕێوەدەبەن یان دەبێت ئێوە چاو لەوان بکەن کە تەنها ٢ تا ٣ ساڵە تۆزێک ئازادیان بەدەست هێناوە بەلام زۆر ژیرانەتر لە ئێوە هەڵسوکەوت دەکەن.\nلە زمانی کوردی پەندێک هەیە دەڵێت:\nهەرچی تۆوێک بچێنیت بەرهەمی ئەو تۆوە دەدوریتەوە.\nوە یان دەڵێت:\nئەوەی چاڵ بۆ خەڵکی هەڵبکەنێت خۆی تێ دەکەوێت.\nساڵانێکە هەندێک لە بەرپرسە نابەرپرسەکانی یەکێتی و پارتی و هەندێ بازرگانی تری ئاڵۆش تێ بەربو لە باشوری کوردستان بە هۆی ئەو هەمو تاڵانی و بڕۆیەی کە لە شەڕی وێران کردنی عێراقدا دەستیان کەوت پەیتا پەیتا کچ و ئافرەتی عەرەبیان دەهێنا بۆ سلێمانی و هەولێر و دهۆک تاوەکو سوکایەتیان پێ بکەن و بازاڕی لەش فرۆشیان پێ بکەنەوە و شەوانە خۆیانیان پێ بەتاڵ بکەنەوە بەڵام ئەوەتا پەندە کوردیەکە بەسەر ئەمانەدا هات و ئێستا کچی کورد بە دەست داعشەوەیە هەمان ئەو سوکایەتیەی پێ دەکەن کە ئەو بەرپرسە نابەرپرس و بازرگانە کوردانە بە کچی عەرەبیان دەکرد.\nشایانی باسە لە کاتی خۆیدا زۆر لەسەر ئەم بابەتە نوسراوە و مەترسیەکانی هێنانی لەشفرۆشانی عەرەب بۆ کوردستان دەمێکە باس کراوە بەڵام داخەکەم هەندێک نابەرپرسی حیزبەکانی باشوری کوردستان دۆلار و پارە چاوی کوێرکردون و بەرپێی خۆیان نابینن.\nمەسەلەکە تەنها لەم بوارەدا نییە و لە زۆر بواری تریشدا دەسەڵات دارێتی باشوری کوردستان بیر لە هەنگاوەکانی ناکاتەوە و لەم زریان و تۆفانەی کە ناوچەکەی پێدا تێدەپەڕێت کوێرانە سوکانی پاپۆڕەکە دەدات بە دەم شەپۆلەوە و گوێ نادات بەوەی کە چەند سەرنشین دەکەونە خوارەوە و چەندیی دەخنکێن.\nهەڵکەندنی خەندەق لە دژی ڕۆژئاوا و هێنانی لەشفرۆشی عەرەب بۆ کوردستان بێ سەرئێشە نەبو ئەوەتا ئێستا دەرەنجامەکەی دەبینین و وەک پەندەکە دەڵێت ڕۆژگار ڕۆژی لە دوایە!\nئەی بەرپرسانی بەناو حکومەتی باشور! ئەرێ ئێوە مێشکتان هەیە بیر لەم پرسیارە سادانە بکەنەوە؟ ئەرێ ئێوە دەتوانن تەنها بۆ ساتێک گوێ لە ڕەخنە و سەرنجێکی هاوڵاتیەکی کوردستان بگرن و ئەوەندە گوێ لە مست و چاولەدەستی بێگانە نەبن؟!\nئەرێ ئێوە دەتوانن نرخی تاکێکی کورد لە لاتان زیاتر بێت لەو هەمو ڕاوێژکار و دڵسۆز و دۆستانەی کە تەنها بە درۆ و فێڵ لە دەور و خولتانن و هەر کە قڵیشایەوە هەمویان هەڵدێن بۆ ئەو وڵاتانەی کە لێوەی هاتون؟!\nئەرێ ئێوە تەنها ساتێک دەتوانن گوێ لە یەک قسەی دڵسۆزانەی گوندیەک و لادێ نشینێکی کوردستان بگرن و هێندە چاو لە دەستی شەرق و غەرب نەبن؟\nئەگەر ئێمەی کورد لە پاش ئەو هەمو نەهامەتی و دەردی سەریەی کە بەسەرمان هاتوە دەرسێک لەم ڕووداوانە وەرنەگرین کە لە دەوروبەرمان ڕوو دەدەن ئەوا پاشەڕۆژی ئەم نەتەوەیە هەرگیز ڕۆشن نابێت و دەبێت نەوە تا نەوە سەرزەنشتی باو و باپیرانمان بکەین کە بۆچی نەیان توانی ڕێگەیەکی ڕاست بۆ بەڕێوەبردنی ئەم کۆمەڵگەیە هەڵبژێرن.\nبا بەڵگەکان خۆیان بدوێن: چۆن تورکیا و وڵاتانی تر داعشیان بەهێز کرد؟


هەواڵی / 25/3/2020 301 جار بینراوە\nگومانی تێدا نییە هەمووان ترسیان لەتووش بوون بەپەتای کۆرۆنا هه‌یه، لەئێستادا لەزۆرێک لەوڵاتانی دونیا ئەو پەتایە بڵاو بووەتەوە، پرسیاری گرنگ ئەوەیە چۆن مۆبایلەکانمان بەتایبەتی مۆبایلە زیرەکەکانمان تەعقیم بکەین، كه مۆبایله‌كانمان سه‌رچاوه‌ی كۆبوونه‌وه‌ی ڤایرۆسه‌كانه؟\nلەو بارەیەوە کۆمپانیای ئەپڵ لەنۆیترین ئپدێتەکانیدا ڕێنمایی بەکارهێنەرانی مۆبایلە زیرەکەکان و ئامێرە تەکنەلۆژییەکانی دیکە دەکات، مۆبایلە زیرەک و ئامێرەکانی دیکەیان تەعقیم بکەن پاكژكه‌ره‌وه‌ی "کهول" بەجۆرێک کە تەواوی ئامێرەکە بەمادەی کهولیی بسڕدرێت.\nهه‌مووان ڕۆژانە بۆ چەندین جار دەست دەدەین لەمۆبایلەکانمان، بۆیه دەبێت تەعقیمکردنی مۆبایلەکانمان له‌چه‌ند كاتێكی جیاواز لەبیر نەچێت به‌تایبه‌ت ئه‌گه‌ر ده‌چیته ده‌ره‌وه ئه‌وا ده‌بێت چوار جار یاخود زیاتر له ڕۆژێكدا مۆبایله‌كه‌ت ته‌عقیم بكه‌یت، ئه‌گه‌ر له‌ئێستاشدا پابه‌ندی به مانه‌وه له‌ماڵه‌وه ئه‌وا ده‌توانیت دوو جار له ڕۆژێكدا مۆبایله‌كه‌ت ته‌عقیم بكه‌یت، چونكه كاتێك ئه‌و ڤایرۆسانه له‌سه‌ر مۆبایله‌كانمان كۆده‌بنه‌وه، دواتر له كاتی ئه‌نجامدانی په‌یوه‌ندی ته‌له‌فۆنی نزیككردنه‌وه‌ی مۆبایل له ده‌م و نوساندنی به‌ڕومه‌ته‌وه، ڤایرۆسه‌كان ئاسان له‌ڕێگه‌ی ده‌م و ئه‌ندامه‌كانی دیكه‌ی ده‌موچاوه‌وه، توانای گه‌یشتنیان به كه‌سه‌كه ده‌بێت.\nپێویستە کهوله‌كه بەڕێژەی 70٪ بێت، دوای ئه‌وه‌ی مۆبایله‌كه به كهول پاكده‌كه‌یته‌وه، پاشان ده‌بێت بەکلێنس بەتایبەتی شاشەی مۆبایلەکان بسڕدرێتەوە، چونكه بەگوێرەی توێژینەوەکان ڤایرۆسەکە لەتوانایدایە بۆ چەندین ڕۆژ لەسەر شاشەی مۆبایلەکانمانەوە بمێنێتەوە، هه‌روه‌ها ده‌توانیت كلێنیكسی ته‌ڕ كه مادده‌ی كلۆرۆكس له پێكهاته‌كه‌یدا هه‌بێت، بۆ پاككردنه‌وه‌كه به‌كاربهێنیت.\nئه‌وه‌ی گرنگه بزاندرێت ئه‌وه‌یه، هه‌رگیز دودڵ مه‌به له‌وه‌ی ئه‌و پاككه‌ره‌وانه زیان به مۆبایله‌كه‌ت بگه‌یه‌نێت، چونكه كۆمپانیاكانی مۆبایل دڵنیایی ده‌ده‌ن له‌وه‌ی هیچ زیانێك ڕوكاری ده‌ره‌وه و ته‌نانه‌ت ناوه‌وه‌ی مۆبایله‌كانیش ناگات.\nدوای پاككردنه‌وه‌ی مۆبایله‌كه‌ت، ڕاسته‌وخۆ ده‌سته‌كانت پشۆ و بۆ ماوه‌ی 20 چركه یاخود زیاتر كار به مۆبایله‌كه‌ت مه‌كه.


لڤین: لەھەژماری عەزیز رەئوف وەرگیراوە\nئەم کردەیە هێندە گەورەیە دروست دەستی دەبێت لە پەروەردەکردنی نەوەیەک کە بیر بکاتەوە و نەترسێت و پرسیار بکات و تێکست و مەنهەجی خۆش بوێت نەک ڕقی لە کتێب بێت بەهۆی ترسان لە تاقیکردنەوە و کەوتن و دەرچوون.\nئەم کردەیە لە هەڵەبجە شایەنی لەسەروەستان و دەسخۆشی و هاندان و چاولێکردنە. ئەم کردەیە لەلایەن کۆمەڵێک مامۆستای دڵسۆزەوە وامان لێ دەکات کە بە کردەیەکی بچوک لە کلاسێکەوە پەیامی گەورە و ژیاندۆستی و پەروەردەی تەندروست ببینین.\nلە خوێندکارێکەوە بۆ کلاسێک، لە قوتابخانەیەوە بۆ شارێک، لەشارێکەوە بۆ وڵاتێکی پڕ لە جوانی و ژیاندۆستی و پەروەردەی تەندروست.\nلە زیندانێكی باكوری كوردستان ئاگر كەوتەوە\nلە ماوەی 20 رۆژدا لە سنوری سلێمانی نزیكەی 900كەس دەستگیر كراون


www.komalah.org - بۆ ڕێزگرتن لە ٢٩ هەمین ساڵیادی گیانبەختکردوانی بۆمبارانی شیمایی هەڵەبجە و پێشمەرگەکانی گوردانی شوان\nلاپه‌ڕه‌ی سه‌ره‌کی | وتاری ڕۆژ | بۆ ڕێزگرتن لە ٢٩ هەمین ساڵیادی گیانبەختکردوانی بۆمبارانی شیمایی هەڵەبجە و پێشمەرگەکانی گوردانی شوان\nبۆ ڕێزگرتن لە ٢٩ هەمین ساڵیادی گیانبەختکردوانی بۆمبارانی شیمایی هەڵەبجە و پێشمەرگەکانی گوردانی شوان\nئەمڕۆ پێنجشەممە ٢٩ ی مانگی ڕەشەمەی ساڵیادی بۆمبارانی شیمیایی شاری هەڵەبجە لە لایەن ڕژیمی جەنایەتکاری بەعسی عێڕاقەوەیه. ٢٩ ساڵ له‌مه‌وبه‌ر لە وەها ڕۆژێکدا لە گەرماوگەرمی شەڕی کۆنەپەرستانەی ئێران و عێڕاقدا، هەڵەبجە بووە ئامانجی هێرشی چەند فڕۆکەیەکی جەنگی ئەڕتەشی عێڕاق کە هەڵگری گازی کوشەندەی شیمایایی بوون و لە ماوەیەکی کەمتر لە چەند خولەکدا بە هەزاران کەس منداڵ و پیر و لاو لە خەڵکی بێ دیفاعی ئەمشارە گیانیان لەدەستدا، هەزاران کەسی دیكه‌ش بریندار بوون و ساڵانێکی دوورودرێژیان بەم ئازارەوە کە بە هۆی گازی شیمایایی ئالووده بوون تێپه‌ڕكردووه. توێژینەوە بەڵگەمەندە پزیشکییەکان نیشانی ئەدەن کە ئاسەوارەکانی سەرچاوە گرتوو لە ژاراوی بوون بە گازی شیمیاییەوە داوێنگیری نەوەی دواتری زۆرێک لە خەڵکی ئەمشارەش بووە.\nبەڵام ئەم جەنایەتە چۆن ڕوویدا؟ شەڕی دژی خەڵکی ئێران و عێڕاق هەشتەمین ساڵی خۆی بەڕێ دەکرد. دیاردەکان نیشانیاندا کە ئەم شەڕە هەشت ساڵەیە لە کۆتاییەکانی نزیک دەبێتەوە. نە خومەینی توانیبوی ڕێگه‌ی قودەس لە کەربەلاوە بکاتەوە و ئیسلامی جێی سرنجی لە ناوچەکەدا پەرەپێبدات و نە سەدام حوسێن توانیبوی بە سەرکەوتن بەسەر ڕژیمی ئێراندا پێگەی ڕێبەریی ناسیۆنالیزم لە دنیای عەڕەبیدا دەستەبەر بکات. بەڵام ڕژیمی ئیسلامیی لە لایەکەوە بە ئامانجی سەرەکیی خۆی لە درێژەدان بەشەڕ، واتە سەرکوتی شۆڕشی گه‌لانی ئێران لە سایەی شەڕدا گەیشتبوو و لە لایەکی دیکەشه‌وە لە باری کرداریشەوە توانایی درێژەدان بە شەڕی نەمابوو. ئەڕتەشی عێڕاقیش هیلاک و ماندو و بێتوانا ببوو. شەڕی نەوتکێشەکان، هەناردەی نەوتی لە ناوچەی کەنداودا توشی مەترسی جیددی کردبوو و درێژەی شەڕ چیدی وەک ساڵانی سەرەتا بۆ سەرمایەی ئیمپڕیالیستی جیهانی بە قازانج نەبوو. لە ئاوا بارودۆخێکدا هەردوو لایەن کە هەستیان بە کۆتایی هێنان بەشەڕ کردبوو، بەشوێن دەستەبەر کردنی ئیمتیاز بۆ بەهرەبەداری دواتر لە پشت مێزی وتووێژدا بوون. هەردوو لایەن پێویستیان بە سەرکەوتنێکی کاتی خێرا هەبوو بۆ دەستەبەر کردنیشی لە ئەنجامدانی هیچ جەنایەتێکی سڵیان نەدەکردەوە. ڕژیمی بەعس دەستی بە چەکی شیمیایی ڕاگەیشتبوو وە بەشێوەیەکی بەرین لە بەرەکانی شەڕدا و هەروەها لەدژی خەڵکی ئاسایی بەکاردێنا و ڕژیمی ئیسلامیش لە هەوڵی فەراهەم کردنیدا بوو.\nتەرح و گەڵاڵەی هێرشی کۆماری ئیسلامیی بۆسەر ناوچەی هەڵەبجە لە وەها بارودۆخێکدا دارێژرا. لەم دەورەیەدا هێزە سیاسیی و چەکداره‌کانی کوردستانی عێراق ناکۆکییەکانیان خستە لاوە و لە بەرەی کوردستانیدا کۆبوونەوە. کۆماری ئیسلامیش ڕەزامەندی ئەم هێزانەی بۆ هاوکاری کردن لە هێرش بۆسەر ئەم ناوچەیە دەستەبەر کردبوو. نیوەشەوی ٢٤ ی مانگی ڕەشەمە هێرشی هاوبەشی هێزەکانی کۆماری ئیسلامی و بەرەی کوردستانی بۆسەر ئەم ناوچەیە دەستی پێکرد. خەڵکی شاری هەڵەبچە و شارۆچکە و دێهاتەکانی دەوروبەری کە لە مەنگەنەی هێزەکانی هەردوو لایەنی شەڕدا گیریانخواردبوو، بۆ پاراستنی گیانیان لە ژێر زەمینی ماڵەکانیادا خۆیان پەنادابوو. ئەڕتەشی عێڕاق لە بەرانبەر هێرشی هاوبەشی ڕژیمی ئێران و بەرەی کوردستانیدا نەیتوانی خۆی ڕابگرێت و ناوچەکە لە لایەن هێزەکانی ڕژیمی ئێرانەوە کۆنترۆڵ کرا. بەرەبەیانی ڕۆژی دواتر سەدام و ڕێبەریی حیزبی بەعس، لە حاڵێکدا کە تەنانەت سەربازەکانی خۆشیان بە تەواوی ئیمکانی پاشەکەشەیان لە بەرەکانی شەڕ نەبوو، فەرمانی جەنایەتکارانەی بۆمبارانی شێمیایی ناوچەکەیان دەرکرد.\nئەو پەناگایانەی کە قەرار بوو گیانی خەڵکی بێ دیفاع بپارێزن بە ڕژانی گازە شیمیاییەکان بۆ نێویان بوونە قەتڵگا و کوشتارگه‌ی ئەو خەڵکە. ناوی نزیکەی ٥ هەزار کەس منداڵ و پیر و لاو لە ئاکامی ئەم کوشتارە بە کۆمەڵەدا کە دەبێ لە ڕیزی كۆمه‌ڵ كوژی و قەڵاچۆ کردنەکانی مێژووی سەدەی بیسته‌مدا دابندرێت تۆمار کراون. کۆماری ئیسلامیی ماوەیەکی زۆر لەم ناوچەیەدا نەمایەوە و پاشەکشەی کرد و هێزەکانی ڕژیمی بەعسیش سەرلەنوێ کۆنترۆڵی ناوچەکەیان گرتەوە دەست، بەڵام ئەو برینە کاریەی کە لە لایەن ئەو جەنایەت پیشانەوە وا ساڵانی دواتر، ژمارەیەکیان بە داری سزادا هەڵواسران، لە جەستەی ئەم خەڵکە ئازار چەشتوو زۆر لێکراوەدا چێکرابوو هێشتا و دوای تێپەڕ بوونی ٢٩ ساڵ سارێژ نەبۆتەوە.\nکۆماری ئیسلامیی لەم كۆمه‌ڵ كوژییه‌ی حکومەتی عێڕاق، بە قازانجی خۆی زۆر ترین کەڵکی وەرگرت و ڕیاکارانە بۆ قوربانیانی ئەم کاره‌ساته فرمێسکی درۆینەی ڕشت و هەم ئەوکات و هەم ئێستا بە تەبلیغاتی درۆینە و بێشەرمانە وای نیشان ئەدات کە گۆیا لە جەریانی بۆمبارانی خەڵکی هەڵەبجەدا فریای خەڵک و قوربانییان کەوتووە. بەڵام لەمڕۆدا خەڵکی ناوچەکە دەزانن کە کۆماری ئیسلامیش بە ئەندازەی ڕژیمی بەعس لەم جەنایەتەدا بەشدارە و دەستی ئەم ڕژیمە ئینسان کوژەش وەک دەستی بەعسیە قاتڵەکان بە خوێنی گیانبەخت کردوانی ئەم کارەساتە سوورە. کارەساتی هەڵەبجە یەکجێ دەستی هەموو ئینسان کوژەکان لە کۆماری ئیسلامیی و بەعسییەکانی عیڕاقەوە تا ئامریکا و ڕۆژئاوا و تا دەڵاڵەکانی چەکی شیمیایی و سەوداگەرانی مەرگی ئاشکرا کرد و نەفرەتی خەڵکی دنیای لەدژیان هەڵخڕاند.\nئەگەر بیروڕای گشتیی جیهانی سەدام و خومەینی بە هۆكاری سەرەکی و ڕاستەوخۆی ئەم جەنایەتە گەورەیە دەناسن، گەلێک لە خەڵکی سەرتاسری جیهان دەزانن کە کێ ئەم ئینسان کوژانەی بە چەکی شیمیایی و کۆمەڵ کوژ تەیار کردووه. دەزانن کە کێ ئەم جەنایەتکارانەی بۆ تاقیکردنەوە و بەکار هێنانی ئەو چەکانەی تاقی نەکرابونەوە هاندا. دەزانن کە بۆچی سەرانی وڵاتانی ڕۆژئاوایی بەپێی بەرژەوەندی ئابووریان کە لە پێش ئەم شەڕەوە بوویانە، گوێی خۆیان لە ڕوودانی ئەم كۆمه‌ڵ كوژییه ئاخنی و ورتەی لێویان نەدەهات.\nئەم جەنایەتکارانە ئەوەندە سەرخۆشی فرۆشتنی چەک و چۆڵەکانی شەڕیان بوون و وەها بۆنی نەوتی هەزران بایی بێ هۆشی کردبوون کە نەیاندەتوانی بۆنی خوێنی بە هەزاران ئینسان کە تەنها لە ماوەی چەند خوڵەکێکدا کەوتبوونە سەرخاک هەست پێبکەن. زۆر بەسەر ڕوودانی کارەساتەکەدا تێنەپەڕیبوو کە بیروڕای گشتیی جیهان زانییان کە حکومەتی بەعس لە چ ڕێگه‌یەکەوە و لە لایەن کامیەک لە وڵاتانەوە و لە کاناڵی کام کۆمپانیاوە بە چەکی شیمیایی تەیار کراوە. ئه‌م ڕۆژانه هه‌روه‌ها ساڵهاتی گیانبه‌ختكردنی هاوڕێیانی گوردانی شوانه كه له ڕۆژه‌كانی كوتایی ساڵی 1367ی هه‌تاوی له كه‌ناری ده‌ریاچه‌ی ده‌ربه‌ندیخان ڕوویدا. پێشمه‌رگه‌كانی گوردانی شوان كه پێشتر له ئاوایی "بیاره" جێگیر ببون به مه‌به‌ستی خۆ ده‌رباز كردن و خۆ دوورگرتن له به‌ره‌كانی شه‌ر، ده‌ستیان كردبوو به پاشه‌كشه و گه‌ڕانه‌وه بۆ شوێنه ئه‌منه‌كانی خۆیان، له كاتی كشانه‌وه به گازی شیمیایی مه‌سموم ببون و هێزه‌كانی كۆماری ئیسلامیش به هه‌موو ئیمكاناته‌وه به شوێنیانه‌وه بوون.\nپێشمه‌رگه‌كانی گوردانی شوان له ناو قامیشه‌ڵانێكدا، خۆیان حه‌شار دابوو تا له تاریكایی شه‌ودا له ڕێگه‌ی چه‌ند به‌له‌مێكه‌وه كه له‌وبه‌ری ده‌ریاچه‌کە بۆیان ئاماده كرابوو خۆیان له بەره‌كانی شه‌ر ده‌رباز بكه‌ن، به‌م جۆره له كاتێكدا كه له سه‌رتاسه‌ری ئه‌و به‌ره‌یه‌دا ته‌قه‌ی بێ وه‌ستانه‌وه به هه‌موو جۆره چه‌كێك، هه‌روا به‌رده‌وامبوو، له كاتێكدا شه‌پۆلی خه‌ڵكی ئاواره‌ی ئه‌و ناوچه‌یه به پرژ و بڵاوی به‌ولاو ئه‌ولادا به ڕێوه‌بوو، له ڕۆژه‌كانی 26 و 27ی مانگی ڕه‌شه‌مه‌ی ساڵی 1366ی هه‌تاوی، به‌رابه‌ر له‌گه‌ڵ 16 و 17ی مارسی 1988ی زاینی، هاورێیانی گوردانی شوان له حالێكدا كه ئازاری جینایه‌تی ڕژیمی به‌عس به سه‌ر له‌شیانه‌وه بوو له گه‌ڵ هیزه‌كانی ڕژیمی ئیسلامیش ده‌رگیر بوون. له‌م شه‌ره ده‌سته‌ویه‌خه و نابه‌رابه‌ره‌دا، كۆمه‌لێك له كارامه‌ترین و تێكوشه‌رترین پێشمه‌رگه‌كانی كۆمه‌ڵه، تا دوایین فیشه‌ك خۆڕاگریان كرد و گیانیان له پێناو ئامانجی به‌رزیاندا به‌خت كرد. 11 كه‌سیان به دیل گیران و بران بۆ زیندانی سنه. هه‌ر 11 كه‌سه‌كه‌یان دوای ئه‌شكه‌نجه و ئازار به ده‌ستی جه‌للادانی ڕژیمی ئیسلامیی ئیعدام كران. خامه‌نه‌یی كه ئه‌و كات سه‌رۆك كۆماری ئێران بوو، هه‌واڵی كاره‌ساته‌كه‌ی گوردانی شوانی وه‌كوو سه‌ركه‌وتنێكی گه‌وره بۆ كۆماری ئیسلامیی له نوێژی جومعه دا ڕاگه‌ێاند.\nئه‌مڕۆ له كاتێكدا یادی 5000 قوربانیانی كیمیابارانی شاری هه‌ڵه‌بچه و 69 كۆمۆنیستی گیانفیدای گوردانی شوانى كۆمه‌له، رێز لێ ده‌گرین، كه ده‌وڵه‌تی فاشیستی به‌عس له ده‌سه‌ڵاتدا نه‌ماوه، به‌ڵام حكومه‌تی كۆنه‌په‌ره‌ستی ئیسلامیی ئێران وه‌ك لایه‌نێكی ئه‌و تاوانه، هێشتا له ده‌سه‌ڵات دایه و كۆمه‌لگای ئیران مه‌یدانێكی به‌رینی خه‌بات و به‌ره‌روو بونه‌وه‌یه به ئامانجی ڕووخاندنی ئه‌و ڕژیمه و دابین كردنی كۆمه‌لگایه‌كی ئازاد و یه‌كسان و به‌خته‌وه‌ر، كه ئامانجی هاورێیانی گوردانی شوان بوو.


Diplomatic Magazine | وازهێنان لە جگەرەکێشان، چۆن بتوانیت بەردەوامبیت؟\nمامەڵەكردن لەگەڵ رۆژە سەختەكانی سەرەتای وازهێنان لە جگەرەكێشان\nوازهێنان لە جگەرەکێشان، چۆن بتوانیت بەردەوامبیت؟\nبەشێكی بەرچاوی جگەرەكێشەكان، چەندین هەوڵی شكستخواردووی وازهێنانیان هەیە، بەجۆرێك زۆرێكیان دەتوانن بڕیار بدەن وازی لێبهێنن، بەڵام دوای ماوەیەك تێهەڵدەچنەوە.\nبۆ ئه‌وه‌ی به‌رده‌وام بیت له‌نه‌كێشانی جگه‌ره، زوو زوو ده‌م و ددانت بشۆ.\nبۆ مامەڵەكردن لەگەڵ رۆژە سەختەكانی سەرەتای وازهێنان لە جگەرەكێشان، ئەم رێنماییانە یارمەتیدەرن:\n1- ئاوی سارد و وردە بەركوڵ: هەڵمژینی ئاوی سارد بە لوولە (قەسەب) جۆرێكە لە جێگاگرتنەوەی هەڵمژینی جگەرە. دەركەوتووە هەڵمژینی ئاوی سارد یاریدەی دەردانی دۆپامینیش دەدات لە مێشكدا، كە ماددەیەكە وات لێدەكات هەست باشی و ئارامی بكەی و ئەو خراپی میزاجە كەم بكاتەوە كە لە سەرەتای وازهێنان لە جگەرەوە تووشت دەبێت. هەروەك خواردنی وردە بەركوڵ و ژەمی بچوك بچوك، ئەو پاڵنەرە دەروونییە كەمدەكاتەوە كە بۆ گەڕانەوە بۆ جگەرە نزیك دەبێتەوە. بەڵام ئەو خۆراكانە هەڵبژێرە كە وزەی كەمیان تێدایە و قەڵەوت ناكەن.\n2- سوودەكانی بە بیر بهێنەوە: لیستێك بنووسە كە لەو سوودانە پێكهاتبێت كە دوای جگەرەكێشان دەستت كەوتوون، وەكوو: هەستكردن بە بەهێزی و خۆ كۆنترۆڵكردن، گەڕانەوەی ئەو پاریەی لە جگەرە خەرجت دەكرد، هەبوونی بۆنێكی خۆشتری دەم و هەناسە، زۆرتر تامكردنی خواردن، بەهێزبوونەوەی جەستە و پاكتربوونەوەی سنگ. كاتێك پاڵنەرە دەروونییەكە بۆ جگەرەكێشان پەیدابووەوە، تەماشایەكی لیستەكە بكە.\n3- زوو زوو ددانت بشۆ: هەبوونێكی دەم و ددانێكی پاك و پاككردنەوەی بەردەوامی، جگەرەكێشانت زیاتر لەلا نەشیاو دەكات. 4-دوور بكەوە لە كحول: كحول هەستی خۆكۆنترۆڵكردن لاواز دەكات و وات لێدەكات بگەڕێیتەوە سەر جگەرەكێشان.\n5- روو بكە ئەو شوێنانەی جگەرەیان تێدا ناكێشرێت: كاتێك پاڵنەری دەروونی بۆ گەڕانەوە بۆ جگەرە چووە بنكڵێشەت، روو بكە ئەو زۆنانەی جگەرەیان تێدا ناكێشرێت وەك كتێبخانە یان شوێنە گشتییە هاوشێوەكان.\nبۆئه‌وه‌ی ده‌مت سه‌رقاڵ بكه‌یت، بنێشت بجوو.\n6- هۆكارەكانی وازهێنان لە هەموو شوێنێك بنووسە: ئەو هۆكارانەی وایان لێكردیت لە جگەرەكێشان دور بكەویتەوە بكە بە لیستێك و لە هەموو شوێنێك هەڵی بواسە: مەتبەخ، ئۆفیسەكەت، ئاوێنەی خۆ ئامادەكردنەكەت. بەوەش هەموو كاتێك لەبیرت دەبێت كە بۆچی وازت هێناوە و نابێت بگەڕێیتەوە سەر ئەو خووە ناتەندروستە.\n7- چالاكی جەستەییت بپارێزە: وەرزش هۆكارێكی بەهێزە بۆ بیرچوونەوەی پاڵنەرە دەروونییە نەرێنییەكان. هەروەك وەرزشكردن وادەكات ماددەگەلێكی سروشتی لە مێشك و دەمارەكان دەربدرێن كە فشاری دەروونی كەمدەكەنەوە و میزاج باش دەكەن. بۆیە لە یەكەمین مانگی دوای وازهێنان لە جگەرەكێشاندا وەرزش زۆر پێویستە.\n8- خشتەی كارەكانت قەرەباڵخ بكە: لە هەفتەكانی یەكەمی وازهێنان لە جگەرەدا، خشتەیەكی پڕ كار درووست بكە، وەك: سەردانی ئازیزان، نان خواردن لەگەڵ خانەوادە، سەردانی نێوەندەكانی وەرزش و یۆگا و سرووتی ئایینی و كۆمەڵایەتی. هەتا زیاتر سەرقاڵ بیت، كەمتر بیر لە جگەرە دەكەیتەوە.\n9- شوێنی جگەرە بگرەوە: بەشێكی زۆری جگەرەكێشەكان بەوە راهاتون هەمیشە دەمیان كار بكات، بۆیە باشترە لە مانگی یەكەمی وازهێناندا بنێشت، كاندی یان هەر شتێكی هاوشێوە بەردەوام لە دەمیاندا بێت.\n10- لەسەر هێل بە: هیڵێكی پەیوەندی بهێڵەوە لەگەڵ كەسێك كە هانی داوی بۆ وازهێنان لە جگەرە، یان كەسێك كە پێشووتر وازی لە جگەرەهێناوە، یان هەركەسێك كە بۆی گرنگە تۆ جگەرەنەكێشیت.\nهاوڕێیه‌تی هاوڕێ جگه‌ره كێشه‌كانت، كه‌م بكه‌ره‌وه.\n11- كافاین كەم بكەوە: لە هەندێك كەسدا كافاین خەو كەمدەكاتەوە و فشاری دەروونی و راڕایی زیاد دەكات. بۆیە باشترە لە مانگی یەكەمی وازهێنان لە جگەرەدا كافاین كەم بكەیتەوە، كە لە قاوە و چا و خواردنەوە وزە بەخشەكان و هاوشێوەكانیاندا هەیە\n12- میزاجی خراپ تێپەڕێنە: فشاری دەروونی، تووڕەیی و نائومێدی لە پاڵنەرە باوەكانن بۆ گەڕانەوە بۆ جگەرەكێشان. هەموومان تووشی ئەو میزاجە خراپانە دەبین، بەڵام گرنگە تێیان پەڕێنین بە وەرزشكردن و تێكەڵبوونی خەڵكی و هەر چالاكییەك كە خۆشحاڵت دەكات.\n13- لە جگەرەكێشەكان دووركەوە: هەندێك جار كەسانێك هەن كە خۆشحاڵ نین بەوەی تۆ وازت لە جگەرەهێناوە. بۆیە هەوڵدەدەن لە گرنگی بڕیارەكەت كەم بكەنەوە. باشترە لەوانە دووركەویتەوە.\n14- دان بە شکستدا مەنێ: ئەگەر جارێك كەوتیتە هەڵەوە و جگەرەیەكت كێشایەوە، ددان بە شكستدا مەنێ، بەڵكو وەها بیركەوە كە وەك ئەو هەموو هەڵەیەی پێشووتر كردووتە، ئەوەش جۆرە هەڵەیەكە كە نابێت هەرگیز دووبارە ببێتەوە.\n15- چەند هەفتەیەک نیکۆتین: ئەگەر وازهێنان لە جگەرە تووشی بارێکی دەوونیی و جەستەیی ئەوتۆی کردی کە زۆر بۆت سەخت بوو بەرگەی بگریت، بۆماوەی چەند هەفتەیەک نیکۆتین بەشێوەی بنێشت یان لەزگە بەکاربهێنە، لەو چەند هەفتەیەدا (بۆ نموونە هەشت هەفتە) نیکۆتین بەکاربهێنە، سەرەتا بڕی زۆرتر و هەر دوو هەفتە جارێک بڕەکە بکە بە نیوەی ئەوەی پێشووم تاوەکوو دەگەیتە سفر لە هەفتەی نۆهەمدا.


ته‌نها نا ئومێدیه قورسه‌كان پشت ده‌چه‌مێننه‌وه – Knwe.org\nسەرەکی » ئەدەب و هونەر » ته‌نها نا ئومێدیه قورسه‌كان پشت ده‌چه‌مێننه‌وه\nته‌نها نا ئومێدیه قورسه‌كان پشت ده‌چه‌مێننه‌وه\nپێداچوونه‌وه‌یه‌ك بۆ فیلمی the glass castle\nهه‌ندێكجار وه‌ك بینه‌ر تووشی سه‌ر لێشێوان ده‌بین له‌به‌رامبه‌ر هه‌ندێك فیلمدا چیرۆكه‌كانیان دووباره‌یه‌و هیچی نوێیان تێدا نییه، به‌ڵام له‌گه‌ڵ ئه‌وه‌شدا سۆزمان بۆی هه‌یه‌و به‌دڵمان ده‌بێت‌و ناتوانین ره‌خنه‌ی لێبگرین زۆر به‌ئاسووده‌ییش ته‌ماشای ده‌كه‌ین، فیلمی the glass castle یه‌كێكه له‌و فیلمانه.\nفلیمی the glass castle ساڵی 2017 به‌رهه‌مهێنراوه، مانگی ئابی هه‌مان ساڵ نمایشكرا، له‌ده‌رهێنانی «دێستین دانیاڵ كریتۆن»ه كه‌به‌شداریشی كردووه له نوسینیدا، چیرۆكه‌كه له‌یاده‌وه‌رییه‌كانی رۆژنامه‌نووسی ئه‌مریكی «جانێت وۆڵس» وه‌رگیراوه كه له‌ساڵی 2005 به‌هه‌مان ناونیشان بڵاوی كرده‌وه.\nرووداوه‌كان به رۆژنامه‌نووسی سه‌ركه‌وتوو جانێت «بری لارسۆن» ده‌ستپێده‌كات كه له‌گه‌ڵ ده‌ستگیرانه‌كه‌ی له‌رێستۆرانتێكی گرانبه‌ها بۆ نانخواردنێكی ئێواره‌ی تایبه‌ت به‌كار دانیشتوون، به رووخۆشی‌و قسه خۆشه‌كانی زیره‌كیه‌كه‌ی ، چیرۆكی دایك‌و باوكه به‌رێز‌و سه‌ركه‌وتووه‌كه‌ی ئه‌ندازیار‌و هونه‌رمه‌ند سه‌رسام ده‌كات، به‌ڵام كه له‌رێستۆرانته‌كه دێنه ده‌ره‌وه ده‌بینین خۆیان ده‌كێشن به پیاوێكی بێ لانه‌و هاوسه‌ره‌كه‌یدا، دوایی بۆمان ده‌رده‌كه‌وێت دایك‌و باوكیه‌تی.\nبۆ زانینی چیرۆكی پشت ئه‌و په‌یوه‌ندییه به فلاشباك ده‌گه‌رێینه‌وه رابردوو بۆ ناسینی ئه‌م خێزانه گه‌وره‌یه‌ی پێكهاتووه پیاوه زیره‌كه خاوه‌ن خه‌یاڵه فراوان‌و دیده جیاوازه‌كان بۆ جیهان ریكس «وودی هارلسۆن»، هاوسه‌ره‌كه‌ی هونه‌رمه‌نده بۆهه‌یمیه‌كه رۆزماری (نایۆمی واتس) له‌خانوویه‌كی هه‌ژاردا له‌ناو دارستاندا ده‌ژین، به‌زۆر ئه‌گه‌ر ئه‌و رۆژه په‌یدا بكه‌ن ، ئه‌مه‌ش به‌هۆی زۆر جێ گواستنه‌وه‌ی ئه‌م خێزانه‌یه له شارێكه‌وه بۆ شارێكی تر.\nباوكه‌كه ناتوانێت له چه‌ند مانگێك زیاتر له‌كاردا بمێنێته‌وه له‌به‌ر چه‌ند هۆكارێك: ئالوده‌ی كحوله، كه‌سایه‌تیه‌كی توندی هه‌یه، رۆحی كه جێگیربوونی ده‌وێت، به‌م هۆیه‌ش منداڵه‌كانی منداڵیه‌كی تراژیدی‌و سه‌خت ده‌ژین ته‌نها خه‌ونی دروستكرنی قه‌ڵا شوشه‌ییه‌كه باری سه‌رشانیان سوك ده‌كا كه به‌رده‌وام باوكی به‌ڵێنیان پێده‌دات رۆژێك له رۆژان بۆیان دروست بكات.\nناتوانرێت به‌راورد له‌نێوان چیرۆكی ئه‌م خێزانه‌و خێزانێكی تردا نه‌كرێت ساڵی رابردوو ته‌ماشا كراوه له فیلمی captain fantastic نواندنی فیجۆ مۆرتیسن كه پاڵێورا بۆ خه‌ڵاتی ئۆسكار بۆ ئه‌م رۆڵه‌ی، ئه‌م فیلمه‌ش به‌هه‌مان شێوه چیرۆكی خێزانێكه دایك‌و باوكه‌كه بڕیار ده‌ده‌ن منداڵه‌كانیان به‌شێوه‌یه‌كی جیاواز په‌روه‌رده بكه‌ن، به‌شێوه‌یه‌كی كرداره‌كی فێریان بكه‌ن، له دارستانێكه‌وه ده‌یان به‌نه دارستانێكی تر تاكاروانی گه‌شته‌كه‌یان تووشی رووداوێكی ناخۆش ده‌بێت باوه‌ریان به ژیان ده‌ڕوخێنێت. فیلمی captain fantastic راستیه‌كی بێ بوون‌و فه‌لسه‌فه‌یه‌كی روونه، له‌وانه‌یه ئه‌م به‌راوردكردنه وای له‌چه‌ندین هه‌ڵسه‌نگاندن كردبێت له‌به‌رژه‌وه‌ندی فیلمی The glass castleدا نه‌بێت، قورسه ره‌خنه‌گران‌و بینه‌ر بتوانن دوو چیرۆكی تاڕاده‌یه‌ك لێكچوو له‌دوو ساڵی یه‌ك له دوای یه‌كدا قبوڵ بكه‌ن، ته‌نانه‌ت ئه‌وه‌ی كه ئه‌م چیرۆكه چه‌ندین ساڵه پلانی به‌فیلم كردنی هه‌یه به‌ڵام ئاشكراوه نه‌كراوه هۆی لێخۆشبوون بۆی.\nهه‌ردوو چیرۆكه‌كه ئازاربه‌خشن بینه‌ر ناتوانێت هه‌روا به‌ئاسانی تێیپه‌ڕێنێت، له‌وانه‌یه چیرۆكی فیلمی The glass castle راستگۆیانه‌تربێت به‌هۆی ئه‌وه‌ی له بیره‌وه‌رییه‌كانی خانمێك وه‌رگیراوه كه ئه‌م منداڵیه تاڵه ژیاوه، توانیویه‌تی له‌قۆناغی پێگه‌یشتندا له‌گه‌ڵ ناخی خۆیدا ئاشت ببێته‌وه، به‌ڵام له‌گه‌ڵ ئه‌وه‌شدا گرنگترین خاڵ نواندنه، بری لارسۆن رۆڵێكی زۆر جوان‌و سه‌رنج راكێشی هه‌بوو كه‌پێشتریش له‌فیلمی room ئه‌م به‌هره‌یه‌ی پێشانداوه كه‌له‌گرنگترین رۆڵه‌كانی بوو ، له‌نێوان خاتونێكی سه‌ربه‌خۆ‌و سه‌ركه‌وتوو هه‌روه‌ها لاوازی ژنێكدا كه ناتوانێت رابردوو له‌بیر بكات‌و پێوه‌ی ده‌ناڵێنێت‌و ناتوانێت له‌و كه‌سانه خۆشببێت كه ئازاریان داوه‌و نزیكترین كه‌سه‌كانی خۆی بوون، ده‌كه‌وێته نێو دوودڵیه‌كه‌وه وای لێ ده‌كات به ده‌ست به‌ستوویی له‌ئاماده‌بوونی رابردوودا بمێنێته‌وه.\nئێلا ئه‌ندرسۆن رۆڵی لاوی جانێتی ده‌بینی‌و رۆڵێكی زۆر لێهاتووی گێڕا كه‌له ئاستی بری لارسۆن‌و وودی هارلسۆندا بوو، له‌كاتێكدا هارلسۆن له‌هه‌ر دیمه‌نێكدا رۆڵی گێرابێت به‌ته‌واوی چاوی بینه‌ری به‌لای خۆیدا راكێشاوه، توانی زۆر لێهاتووانه رۆڵی ریكسی باوك ببینێت ئه‌و پیاوه‌ی هه‌ندێكجار زۆر بلیمه‌ت‌و هه‌ندێكجار به‌نده‌ی ئه‌لكهوله، خاوه‌نی رابردوویه‌كی گرانه هه‌وڵده‌دات له‌باوه‌شی خێزانه بچوكه‌كه‌ی‌و خۆشه‌ویستی هاوسه‌ره‌كه‌یدا له‌بیری بكات به‌ڵام هه‌رجارێك بۆ ساتێك لاوازی زاڵ ببێت به‌سه‌ریدا ده‌یگه‌رێنێته‌وه بۆ خاڵی سفر، ئه‌وه‌ی واده‌كات به‌راورد له‌نێوان باوك‌و كچه‌كه‌دا بكه‌ین هه‌ردووكیان كۆمه‌ڵێك یادگاری قورس‌و ناخۆشیان هه‌یه ده‌توانێت ئێستا داهاتوویان وێران بكات به‌ڵام یه‌كێكیان ئه‌م بازنه جه‌هه‌نه‌میه‌ی رووخاند‌و زاڵ بوو به‌سه‌ریدا‌و یه‌كێكیشیان خۆی به‌ده‌ستیه‌وه دا.\nنواندنی نایۆمی واتس زۆر ناسك‌و گونجاو بوو بۆ رۆڵی دایكێكی هونه‌رمه‌ند، رابردوویه‌كی رووخاوی هه‌یه‌و ته‌نها له‌لایه‌ن هاوسه‌ره‌كه‌وه‌ی رێزو نرخاندنی بۆ كاره هونه‌ریه‌كانی دۆزیوه‌ته‌وه، بۆیه به‌رده‌وام رێز‌و خۆشه‌ویستی‌و پێزانینی بۆی هه‌بووه‌و وای لێكردووه به‌رده‌وام له‌هه‌ڵه گه‌وره‌كانی پێش بچوكوكانی خۆش ببێت.\nیه‌كێك له‌هه‌ڵه‌كانی فیلمه‌كه درێژنه‌كردنه‌وه‌ی كۆتاییه‌كه‌یه‌تی هه‌روه‌ها له‌كۆتاییدا په‌یامێك ده‌گه‌یه‌نێت پێچه‌وانه‌ی ناوه‌ڕۆكی فیلمه‌كه‌یه هه‌رچه‌نده چیرۆكه‌كه راستییه هه‌روه‌ك له یاده‌وه‌رییه‌كاندا هاتووه به‌ڵام سه‌ره‌تاكه‌ی مه‌نتیقی تره.\nكاری ده‌رهێنانه‌كه‌ی تۆزێك ناڕوون بوو دێستن دانیاڵ كریتۆن شتێكی سه‌رنجڕاكێشی پێشكه‌ش نه‌كردووه، هه‌موو دیمه‌نه‌كان ئاسایی‌و چاوه‌ڕوانكراو بوون، ئه‌مه‌ش شتێكی سه‌یر نییه له پاش ئه‌و چاككردنه‌ی بۆ ده‌قه‌كه‌ی كردووه.\nله‌كاتێكدا وێنه‌گرتنه‌كه‌ی زۆر ناوازه‌و سه‌رنج راكێش بوو به‌تایبه‌ت له ناوچه سروشتیه‌كاندا هه‌روه‌ها دیزایینی جل‌و به‌رگه‌كانیش زۆر بوو بۆ سه‌رده‌می هه‌شتاكان.\nبه‌ڵام له‌گه‌ڵ هه‌موو ئه‌مانه‌شدا له‌كۆتاییدا فیلمی The glass castle هێشتا فیلمێكی ناوازه‌یه‌و نه‌رم‌و نیانه‌و نواندنێكی ئاست به‌رزی تێدایه وا ده‌كات له‌هه‌موو هه‌ڵه‌كانی خۆش ببێت‌و هێشتا فیلمێكه شایه‌نی سه‌یر كردنه.


کوڕە کوردێک چیرۆكی دانانی ئاڵای كوردستان لەسەر پەیكەری سەید ڕەزای دەرسیم دەگێڕێتەوە\nدادگایەکی ئەمریکی 21 رۆژ مۆڵەت بە محەمەد بن سەلمان دەدات\nوەزارەتی تەندروستی: ھاووڵاتییان پابەند بن کۆتایی ئەم مانگە مەترسییەکانی کۆرۆنا کەم دەبنەوە\nجێم ڤازۆ: توركیا دەیەوێ ناسنامەی کوردبوونی شاری دەرسیم بگۆڕێت\nمحه‌مه‌د ده‌رگه‌ڵه‌یی 18/05/2020 - 14:56 ڕاپۆرت\nجێم ڤازۆ، ئەو كوڕە گەنجە كوردەی باكووری كوردستان، كە لە ساڵیادی كۆمەڵكوژییەكەی پارێزگای دەرسیمی باكووری كوردستان، ئاڵای كوردستانی لە دەوری پەیكەری سەید ڕەزای دەرسیم ئاڵاند، چیرۆكەكەی بۆ (باسنیوز) دەگێڕێتەوە.\nجێم ڤازۆ، تەمەنی ٤٠ ساڵە و خەڵكی ناوچەی خوزاتی دەرسیمە، بەڵام لە ئەدەنا لەدایك بووە. لەگەڵ كۆمەڵێك هونەرمەندی كورد لە دێرسیم، وەك ڕاوێژكاری کولتووری و هونەری كوردی تایبەت بە دەرسیم كار دەكات.\nئەو گەنجە كوردەی باكووری كوردستان، لە ڕۆژی ٤ی ئەم مانگە، كە یادی ٨٣یەمین ساڵڕۆژی كۆمەڵكوژیی شاری دەرسیمی باكووری كوردستان بوو، بڕیاری دا وەك هەڵوێستێك بۆ خۆڕاگریی و ڕەتكردنەوەی ئەو زوڵمەی لە خەڵكی دەرسیم كراوە، لەبەرچاوی هەموو خەڵك، ئاڵای كوردستانی لە پەیکەری سەید ڕەزای دەرسیم ئاڵاند و لە چەند خولەكێكدا ئەو گوتارانەی دووبارە گوتنەوە، كە كاتێك سەید ڕەزا دەرسیم پێش ئەوەی لەسێدارەی بدەن، گوتبوونی.\nجێم ڤازۆ، سەرەتا باسی لەوە كرد، كە بۆچی ئەم كارەی كردووە و چ شتێك بووەتە هۆكاری بۆ ئەم هەڵوێستەی، "چەند ڕۆژێك بەرلە هاتنی ساڵڕۆژی كۆمەڵكوژیی شاری دەرسیم، كە ساڵانە یادی دەكەینەوە، كوڕە گەنجێكی پەنابەری سووری تەمەن ١٧ ساڵان، لەو شارەدا بە دەستی پۆلیسێكی تورك كوژرا، دوای بڵاوبوونەوەی هەواڵەكە و لێكۆڵینەوە لە هۆكاری كوشتنەكە، كاتێك پرسیاری ئەوەی لێ دەكەن، كە ئاخۆ بۆچی ئەم گەنجەت كوشتووە و بۆچی گوللەكەت لە دڵی داوە؟ پۆلیسەكە لە وەڵامدا دەڵێت، وامزانی كوردە، بۆیە كوشتم".\nجێم دەڵێت: "ئەو هەواڵە منی تاساند و زۆر كاری تێكردم، بۆچی كورد بكوژرێت؟ بۆیەش بڕیام دا لە ساڵڕۆژی كۆمەڵكوژییەكەی دەرسیمدا بە ئاڵای پیرۆزی كوردستانەوە هەستی خۆم دەربڕم و دەروونم ئارام بكەمەوە".\nڤازۆ بەردەوام بوو لەسەر گێڕانەوەی چیرۆكەكەی و گوتی: "بە هاوكاریی ڕۆژنامەنووسێكی هاوڕێم، كە لە كاتی ئەنجامدانی چالاكییەكە وێنەی گرتم، كارەكەم زۆر بەپەلە ئەنجام دا و ئاڵای كوردستانم لە پەیكەری سەید ڕەزا دەرسیم ئاڵاند و هاوارم كرد، ئیتر كوشتنی كوردان بەسە".\nهاوکات گوتی: "ئەو كۆمەڵکوژییە لەسەر ناسنامەی كوردبوونە، وەك هەڵەبجە و بارزان و ئاگری و شوێنەكانی تری كوردستان. وەك چۆن سەید ڕەزا دەرسیمی لە كاتی لەسێدارەدانیدا خۆی چووە بن پەتی سێدارە و خۆی پەتەكەی خستە ملی و نەترسا و چۆكی نەلەرزی، قسەی دوایی خۆی كرد و خۆیشی كورسیی ژێر پێیەكانی لابرد و كۆتایی بە ژیانی خۆی هێنا، ئەوەش بووەتە جەسارەتێك و هێزێكی بەمن بەخشیوە، بۆیە گوتم باشە بۆچی من بترسێم؟".\nجێم ڤازۆ دەڵێت: "ماوەیەكی زۆرە توركیا كار لەسەر ئەوە دەكات، كە ناسنامەی شاری دەرسیم بكاتە شارێكی تورك و شوناسی شارەكە بگۆڕێت، بۆیە لەو ڕۆژەدا ویستم ئەو پەیامە بگەیەنم و بڵێم دەرسیم كوردستانە".\nدەشڵێت: "پێویستە هەموو كەسێك ئەوە بزانێت، ئەوە هەڵوێستی خۆمە و هیچ كەسێك و حزبێك لە پاڵ چالاكییەكانی منەوە نییە، چەندین جار چالاكیی جۆراوجۆرم کردووە، كاتێك لە ساڵی ٢٠٠٨ عەبدوڵا گوڵ، كە ئەوكات سەركۆمار بوو هاتە دەرسیم، لە بەرامبەریدا چالاكیم کرد و پێم گوت، هەژاریی قەدەری ئێمە نییە، بۆچی وامان لێ دەكەن؟"\nباسی لەوەش كرد: "هەر ئەو ڕۆژەی چالاكییەكەم ئەنجام دا، كاتێك گەڕامەوە شوێنی حەوانەوەم، كە شوێنێكی تایبەتە و لەلایەن حكوومەتەوە دابین كراوە و شارەوانی بەڕێوەی دەبات و بە پارەیەكی كەمتر خەڵك دەتوانێت لەوێ بمێنێتەوە، بینیم هەموو كەلوپەلەكانی منیان خستووەتە بەر دەرگا و پێیان گوتم شوێنمان نەماوە و هەموو جانتا و شتەكانیان تەماشا كردبوو، راستەوخۆ هەستم كرد لەبەر ئەو كارەیە دەرم دەكەن. دواتر بە ناچاری كەلوپەكانم بردن و چوومە هوتێلێك، لەو كاتەشدا پۆلیس چاودێرییان دەكردم و تا بەیانی لە نزیك هوتێلەكەم مانەوە، بۆ ئەوەی فشارێكی دەروونی لەسەر من دروست بكەن، بەڵام تا دوا هەناسەم شانازیی پێوە دەكەم و لەژێر هیچ هەڕەشەیەكیش پەشیمان نابمەوە، ئەگەر بمبەنە كونجی زیندانیشەوە، هەمان هەڵوێستم دەبێت، هیچ كات لە جەوهەری خۆم دوور ناكەومەوە و لەپێناو ئازادی و سەربەخۆیی كورد، ڕێگەی شەهیدانی كوردستان بەر نادەم".\nگوتیشی: "بڵاوبوونەوەی وێنە و ڤیدیۆی چالاكییەكە، دڵی هەزاران كوردی خۆش كرد و دەنگدانەوەیەكی زۆری هەبوو، بۆیە لەلایەکەوە نامەی دەستخۆشی و پیرۆزباییم بۆ دەهات، لەلایەكی تریشەوە نامەی هەڕەشە و كوشتن، بەڵام ئەوەی دڵخۆشی كردم، لە هەموو پارچەكانی كوردستان زۆرترین نامەی دەستخۆشیم بۆ هات، بەتایبەت لە باشوور. ئەو كاتەی نامە و دەستخۆشییەكانم بینین، هیچ هەڕەشەیەكم لەبیر نەما و خەمی لێ ناخۆم و ئەوەش وای كرد دڵنیا بم ئەو كارەی كردم لەجێی خۆی بووە و هەموومان تامەزرۆی ئازادین".\nلە كۆتایی قسەكانیدا، جێم ڤازۆ گوتی: "پێم خۆشە لەڕێگەی ئێوەوە، لە دوو شتدا داوای لێبوردن بكەم، یەكەمیان ئەوكاتەی ویستم ئاڵایەكە بخەمە سەر پەیكەرەكە، لەبەر ئەوەی ترسی ئەوەم هەبوو بمگرن و رێگەم نەدەن ئەو كارە بكەم، بۆیە فكرم لەسەر ئەوە نەبوو، كە ئاڵایەكەم بە هەڵە هەڵواسی، چونكە هەندێك كەس تێبینیی ئەوەیان هەبوو، بۆیە پێویستە بزانن هۆكارەكەی ئەوە بووە. دووەمیان، بەهۆی ئەوەی من شێوەزاری سۆرانی نازانم، هەموو ئەو پەیامانەی بە شێوەزاری سۆرانی بۆم هاتبوون، نەمتوانی وەڵامیان بدەمەوە، بەڵام بەڵێن بێت خۆم فێری شێوەزاری سۆرانیش دەكەم. لێرەشەوە بانگەواز دەكەم، تكایە با هەموومان یەك بین و ئێمە میللەتین و با چیتر دوژمن زەفەرمان پێ نەبات".\nلە ساڵی ١٩٣٧ بە بڕیاری مستەفا كەمال ئەتاتورك، كۆمەڵكوژیی دەرسیم ئەنجام درا و تێیدا٧٠ هەزار كوردی عەلەوی كۆمەڵكوژ کراون، لەناویاندا سەید رەزای ڕێبەری شۆڕش و سەرهەڵدانی دەرسیم و هاوڕێكانی لە باکووری کوردستان شەهید کراون.


داددگاى تەمیزى هەرێمى کوردستان لە دانیشتنى ئەمڕۆیدا لەبارەى دۆسیەى سێوان قادر و منداڵەکانى بڕیارى لەسێدارەدانى بکوژەکەى پەسەند کرد.\nبرایەکی سێوان قادر ڕایگەیاند، ئەمڕۆ لە دادگای تاوانەکانی سلێمانییەوە ئاگادارکراونەتەوە کە دادگای تەمیز بڕیاری لەسێدارەدانی هاوژینی سێوانی پەسەندکردووە کە تاوانبارە بە کوشتنی سێوان و سێ منداڵەکەی و داواشدەکات، سزاکە جێبەجێ بکرێت.\nدانا قادر برای "سێوان قادر" ئەو ژنەی کە لە ساڵی 2018 خۆی و سێ منداڵی سوتان و بەهۆی سوتاویەکەیەوە گیانیان لەدەستدا (19ی نیسانی 2021) لە لێدوانێکدا بۆ "ناس کورد" ڕایگەیاند، دوای ئەوەی لەلایەن دادگای سلێمانییەوە بڕیاری لە سێدارەدان بۆ هاوسەری سێوان دەرچوو دواتر بڕیارەکە لەلایەن دادگای تەمیز پێداچوونەوەی بۆ کراوەو ئەمڕۆ ئاگادار کراینەوە لەوەی لەلایەن دادگای تەمیز بڕیارەکە پەسەندکراوە.\nباسی لەوەشکرد، بڕیارەکە جێگەی دەستخۆشییەو چاوەڕوانی ئەوەش دەکەین بڕیارەکەی لەسەر جێبەجێ بکرێت چونکە ئەم کەسە کوشتنی 4 کەسی کەوتووەتە ئەستۆ.\nهاوکات کۆساڵان حەمە موراد پارێزەری کەیسی سێوان و منداڵەکانی رایگەیاندووە، دادگای تەمیز کە لە 15 دادوەر پێکهاتوون بڕیارەکەی داگای تاوانەکانی سلێمانییان پەسەند کردووە لەبارەی سزای لە سێدارەدان بۆ هاوسەکەرەکەی سێوان قادرو منداڵەکانی و ناردویەتییەوە بۆ سلێمانی و هاوکات پەڕاوەکانی تایبەت بە کەیسەکە رەوانەی سەرۆکایەتی هەرێمی کوردستان کراوە بۆ واژۆکردنی، لەئەگەری واژۆکردنی بڕیارەکە لەلایەن نێچیرڤان بارزانی سەرۆکی هەرێمەوە، بڕیاری لەسێدارەدانەکە جێبەجێدەکرێت، ئەوەشی وتووە، "هیچ رێگرییەک نییە لە جێبەجێکردنی بڕیاری لەسێدارەدانەکە، ئەگەر سەرۆکی هەرێم واژۆی بڕیارەکە نەکات دەبێ بۆ هەتاهەتایە حکومەت تاوانبارەکە بەخێو بکات".\nشەوی 16ی کانوونی یەکەمی 2018 لە روداوێكی ئاگركەوتنەوەدا سێ منداڵ گیانیان لەدەستدا و دوای هەفتەیەك مانەوەش لە نەخۆشخانە، دایكی ئەو منداڵانە بە ناوی سێوان قادر بەهۆی سەختی سوتانەكەیەوە لە نەخۆشخانەی ئیمێرجینسی سلێمانی گیانی لەدەستدا.


دەبێ هەموو کوردێک هاو هەڵوێست بێت بۆ شـــــــــاری عەفرین …. ئەردەڵان ڕەفیق : چاوی گەل\nدەبێ هەموو کوردێک هاو هەڵوێست بێت بۆ شـــــــــاری عەفرین …. ئەردەڵان ڕەفیق\nنوسەر : chawigal لەبەرواری : کانونی دووهەم - 22 - 2018\nبۆ ئەوەی بۆ هەموو کوردێک یان بۆ هەموو ئەوانەی ناوی شاری عەفرینیان بیستوە بزانن کە ستەمێکی گەورەیە لە عەفرین دەکرێت ئەوەی بەرامبەر کۆبانێ کرا با هەمان شێوەش بەرەمبەر عفرین نەکرێت و هەمان شت دوو بارە نەبێتەوە با ئەم هەموو خەڵکە ىێ ماڵ و حاڵ نەبن و با هەوڵ بدرێت عفرین لە دوژمنان بپاریزرێت بۆ ئەوەی دەنگمان بگات بە هەموو جیهان تاکو بەو سەرماو سۆڵەیە خەلکی عفرین ئاوارە و دەر بەدەر نەبن بایەک دەنگ بین و دەست لەناو دەست بین .\nبە پێی سەرچاوە و لێکدانەوە و زانیارەکان شاری عفرین شارێکە پڕاو پڕە لە خەلکی شارەزاو ڕۆشنبیر و خۆڕاگر و بە ئەزموون بوێر و چالاک لە زۆربەی سێکتەرەکانی ژیاندا پێویست و ئەرکە لەسەر شانی هەموو کوردیک ئیدانەی ئەو هێرشە بکات کە لەلایەن تورکیاوە دەکڕێتە سەر شاری عفرین و ئەو هیرشە بە کارێکی زۆر نا شیاو بزانین و دەنگەکانمان کۆک کەین و دژی ئەو هیرشە نا مرۆڤانەیەبین بۆ ئەوەی چیتر تورکیا دەستی نەچێتە خوێنی کوردە بەشەرەف و خۆڕاگرەکان.\nپێوستە هەموو کوردێکی سەرزەوی پێکهاتەی ( عفرین ) بزانێت لە ڕوی ژمارەی دانیشتوان و شوێنی جوگرافی و و ئاین و پیشەسازی ،،\nعەفرین (Efrîn,Arfîn ) شارێکی ڕۆژاوای کوردستانە، کە کەوتۆتە پارێزگای حەلەب. ئەم شارە لە سنووری باکووری ڕۆژاوای سووریا و لە ناوچەیەکی کوێستانی بە ناوی کرمانج (بە عەرەبی: جبل الاکراد ) هەڵکەوتووە.\n٣٦٦ گوندی لە پانتایی 2.033 کم لەخۆ گرتووە. ژمارەی دانیشتووانی زیاترە لە ٨٠هەزار کەس. ژمارەی دانیشتووانی ناوچەی عەفرین زیاترە لە 460 هەزار کەس، کە لە 7ناوچەدا جێگیر بوون.\nئەم شارە پاڵی بە بناری زنجیرە کێوی کرمانج داوە و ڕووباری عەفرین بەلایدا تێدەپەڕێ. بەرزترین کێوی ئەم مەڵبەندە، کێوی هەوارەیە ، کە بەرزییەکەی لە ئاستی دەریا 1200 میترە.\nدانیشتووانی عەفرین کوردن و بە زمانی کوردیی باکووری قسە دەکەن.\nزۆربەی خەڵکی ئەم ناوچەیە موسڵمانی حەنەفین . لە چەن گوندی ئەم ناوچەیە زەردەشتی و عەلەویش نیشتەجێن.\nیشەسازی سەر بە پەروەرشی زەیتوون وەک: دەرهێنانی ڕۆنی زەیتوون و چێکردنی سابوونی زەیتوون، لەم شارەدا زۆر برەوی هەیە.\nشاری عەفرین لە سەرسەوزترین شارەکانی سووریایە و باخ و بێستانی زۆر و بەرفراوان و کوێستانە فێنکەکانی، هەمیشە بابەتی سەردانی گەشتیاران بووە.\nکۆبانی و عەفرین. لە ٢١ی کانونی دووەمی ٢٠١٤دا، ئەنجومەنی کانتۆنی جەزیرە حکومەتی دیموکڕاتی ئۆتۆنۆمی ڕاگەیاند دوابەدوای کۆبونەوەی کۆمەڵەی دەسەڵاتی یاسادانانی ئیدارەی دیموکراتی ئۆتۆنۆمی رۆژئاوای کوردستان لە عامودا. ئەنجومەنی کانتۆنی کۆبانیش ھەمان ڕێچکەیان گرت لە ٢٧ی کانونی دووەمی ٢٠١٤دا.


May 1, 2018 - 4:50 PM کۆدی هه واڵ : 891611 سه ر چاوه : ckb.abna24 Link:\nسەیدعه‌لی خامنه‌یی رێبه‌ری باڵای شۆڕشی ئیسلامی ئێران ده‌ڵێت: “ویلایه‌ته یه‌كگرتووه‌كانی ئه‌مریكا، سعوودیه بۆ هه‌ڵگیرساندنی جه‌نگ له‌نێوان موسڵمانان و زیادكردنی كێشه و گرژی له ناوچه‌كه‌دا هانده‌دات”.\nئه‌مڕۆ دووشه‌ممه 3/4/2018 له دیدارێكدا له‌گه‌ڵ ژماره‌یه‌ك كرێكاری ئێرانی له تاران، سەید عەلی خا‌منه‌یی گوتووتی:”ئه‌مریكییه‌كان به‌رگه‌ی باجی شه‌ڕ له‌گه‌ڵ ئێران و گه‌له‌كه‌ی ناگرن و ده‌یانه‌وێت ئه‌و نەنگیە بخه‌نه ئه‌ستۆی هه‌ندێك ده‌وڵه‌تی “بێ ئاگا و ناهۆشیاری ناوچه‌كه”.\nهه‌روه‌ها وو‌تی: “هه‌ر یه‌كێك له‌و وڵاتانه رووبه‌ڕووی ئێران ببنه‌وه گورزیان به‌رده‌كه‌وێت و شكست ده‌هێنن. داوایشی له سعوودیه كرد به ئه‌مریكا هه‌ڵنه‌خه‌ڵه‌تێت”.\nرێبه‌ری شۆڕشی ئێران ده‌ڵیت: “دوژمنكاریی ئابووری” یه‌كێكه له‌و رێگا په‌یڕه‌وكراوانه‌ی “دوژمنان” بۆ دژایه‌تیكردنی كۆماری ئیسلامی ئێران ده‌یگرنه‌به‌ر و له‌گه‌ڵ ئه‌وه‌شدا هه‌ندێك وڵاتی ناوچه‌كه هانده‌ده‌ن”.\nسەیدخامنه‌یی ڕونی کردەوە : “پێمانوایه وه‌زاره‌تی گه‌نجینه‌ی ئه‌مریكا ژووری ئۆپراسیۆنی جه‌نگه له دژی ئێمە ، تاكه رێگای به‌ره‌نگاری ئه‌و جه‌نگه ئابوورییه پاڵپشتیكردنی كاڵای ئێرانی و پشت به‌ستنه به توانا و وزه‌ی ناوخۆیی و هیوا هه‌ڵنه‌چنینه له‌سه‌ر وڵاتانی ده‌ره‌وه”.\nرێبه‌ری جمهوری ئیسلامی ئێران پێیوایه گرژی ئه‌منی و ململانێكان په‌یوه‌ندییان به بوونی ئه‌مریكییه‌كانه‌وه هه‌یه له ناوچه‌ی رۆژئاوای ئاسیا و به‌پێویستی دەزانێت “ده‌ستی ئه‌مریكا به‌یه‌كجاریی له‌م ناوچانه ببڕدرێت”.


هەم کۆمپانیا و خاوەن سەرمایەکان وەک لایەنێکی ئابوری قازانج ویست ، هەم دەوڵەتیش وەک لایەنێکی دەسەڵاتدارو خاوەن هێزی سەربازی کە لە بۆتەی یەکانگیری و هاوتەریبی بەرژەوەندیەکانیاندا ئاوێتەی یەکتر ئەبن ، لەهەوڵ و دۆزینەوە و گەڕاندا ئەبن بەتایبەتی کاتێ تێ ئەگەن کە پێویستە\nلەو سنورە تەسک و بچوکە دەربچن ئەمەش پێویستی بە خاکی زۆرتر بۆ دابینکردنی کەرەسەی سەرەتایی و دۆزینەوەی بازاڕە بۆ ساغکردنەوەی کەلوپەلە بەرهەمهێنراوەکانی خۆی ، لێرەوە هەنگاوە سەرەتایەکانی بەئیمپریال بونی سەرمایەداری دەچێتە قۆناغی پراکتیزەوە و ئامانجی قازانج و کەڵەکردنی سەرمایەی زیاتر، ( سەرمایەداری ؛ دەوڵەت لەدەزگایەکی سیاسی ـ ئیداری بۆ رێکخستنی پەیوەندی و کاروبار و ژیانی هاوڵاتیان ، دەکاتە دەزگایەکی شەڕەنگێز وداگیرکەر و وەحشێک کە هەموو شت هەڵئەلوشێ )!\nوە ئەنجامی دوەمی ئەم قۆناغەش لە ململانێ و کێ برکێی هەر دوو بەرە ئیمپریالیەکە کە ماوەی دوای کۆتایی شەری دوەمی جیهانی و تا کۆتایی ساڵانی هەشتاکان و بەتایبەتی ساڵی ۱۹۸۹زاینی و روخانی دیواری بەرلین و هەڵوەشانەوەی یەکێتی سۆڤیەت ئەگرێتەوە ، کە یەکێتی سۆڤیەت تیایدا نەی توانی درێژە بەو ململانێ و تێچوە ئابوریە زۆروبۆرە و كێبڕکێی خۆپڕ چەککردن بدات لەبەرامبەر دەوڵەمەندی و پێشکەوتنی پیشەسازی و تەکنەلۆجی و کرانەوە و ئابوری لیبراڵی ئەمەریکا و هاوپەیمانەکانیدا پاشەکشەی کرد ولەسەر دەستی سەرۆک میخائیل گۆرباتشۆف چەمکی پێرۆسترۆیکا و گلاسنۆست راگەیاند و بەرەی یەکێتی سۆڤیەت و هاوپەیمانێتی وارشۆ هەڵوەشانەوە و زۆربەی ئەندامەکانیشی چونە ناو هاوپەیمانێتی ناتۆ و ئەوەندەی تر ئەمەریکا و هاوپەیمانەکانی بەهێزتر بون و ئەمەریکاش وەک تاکە هێزی بێ رکابەر و موهەیمەن لە جیهاندا دەرکەوت و کۆتایی بە سەردەم و قۆناغی سیستمی دوو جەمسەری و دنیای دابەشبووی دووبەرەیی هات و ئەمەریکا لەسەرەتای ساڵانی نەوتەکانەوە تا ئێستا ۲٠۲۱ کە وەک تاکە وڵاتی موهەیمەن و تاکە زلهێزی دنیا لە دارشتنەوە و وێناکردنی ئەو جیهانەدا بوە بگونجێ لەگەڵ بەرژەوەندیە جیۆ سیاسیەکانی خۆی و ئاسایشی نیشتیمانی و نەتەوەیی ئەمەریکا\nئەم پرۆژانە بەناوەراستی ئاسیای ناوەراستدا ، کەکۆمەڵێ دەوڵەتی هەژار و هەندێکی تریان ئیسلامی و دواکەوتو و دەوڵەتی خاوەنی دەسەڵاتی ستەمکار و سیستمی تاک حزبین و بەدەست جیاوازی چینایەتی و ئاینی و مەزهەبی و نەژادیەوە دەناڵێنن ، لەناویاندا ئەفغانستا و ئێران و پاکستان و هندستان و گاجیکستان و تورکمانستان و قیزغستان کە جگە لە بونی کێشە ناوخییەکانیان هەندێکی تریان کێشەی سنورو گروپە قاچاخچی و چەکداریی و توندرەوی مەزهەبی و نەژادیان هەیە کەزۆرجار هەرەشەو مەترسین لەسەر ئاشتی و ئارامی ناوچەکە ، کەئەمە وەک کۆسپێک وایە لە ئاسیا و ئاسیای ناوەراستدا لەسەر رێرەوی پشتێنەو رێگەی ئاوریشیمی صینی ، لەوانەیە هەر ئەو مەترسی و هەرەشانەش بێ کە هانی وەزیری دەرەوەی چینی ( وانغ یی )دابێت کە چاوپێکەوتنێکی پێش وەختەی لەگەڵ وەفدێکی گاڵیبانی ئەفغانستان ئەنجام داوە و دانپیانانی چینی بە رۆڵی سیاسی و سەربازی ئەو بزوتنەوەیە داناوە لە پێناو پاراستنی بەرژەوەندیەکانی خۆی لەو وڵاتەدا . لەلایەکی تریشەوە بابەتی قەرزپێدان و سنورداری ئەو وڵاتانە لە پێدانەوەی ئەو قەرزانە لەداهاتودا بە چین ، ئەو وڵاتانە ئەخاتە بەر هەژمونی ئابوری سەرمایەداری چینی ، لەلایەکی تریشەوە و لە روی ئەخلاقی و سیاسیەوە چین بەلایەوە گرنگ نیە جۆر و سیستمی حوکمرانی ئەو وڵاتە چیە و چۆنە گرنگ بەلای چینەوە هاوکاری و رازی بونی ئەو حکومەتەیە بە رێککەوتنی بازرگانی لە پرۆژەکەدا ، کەئەمە بەلای زۆربەی توێژەر و رێکخراو و دەزگا و دامەزراوە مرۆیی و داکۆکیکەر لە مافەکانی مرۆڤ پشتگیری رژێمە ستەمکار و گشتگیرو دیکتاتۆرەکانە و پتەوکردنی پایەکانی سیستمی تاک حزبی و دیکتاتۆریە لە ناوچەکە . لەسەرێکی تریشەوە لە ساڵی ۲٠۱۳ تا ۲٠۲٠ ژمارەی ٦۷۹ سکاڵای جۆراوجۆر لەلایەن خەڵک و رێکخراوەکانی ژینگە و شوێنەوارەوە دژی پرۆژەی پشتێنە و رێگەی ئاوریشیمی چینی تۆمارکراوە لەو وڵاتانەی بەتایبەتی بەرەوبومی کشتوکاڵی و سەوزایی خێزان و لادێ نشینەکان کە سەرچاوەی داهات و ژیانیان بوە بەهۆی رێگەوبانەوە بەتەواوی وێران بوە .(۸)\nبەڵام هەمو ئاماژە و بۆچونەکان ئەگەری شەری گەرم بەدوور ئەزانن و ئەو هەوڵ و ئامادەکاریە سەربازی و هێز جوڵاندنەش وەک کارتێکی فشار و مانۆری سەربازی هەرەشە ئامێز لەبەرامبەر چین دا دائەنێن ، چونکە ناکرێ لەم سەردەمە و تەواوکاریە نێو دەوڵەتیە و هەبونی چەکە وێرانکەر و کۆمەڵکوژەدا پەنا بۆ بەکارهێنانی هێز و توندوتیژی ببرێت بۆ بەلاداخستنی گرفت و پرس و ململانێ نێو دەوڵەتیەکان و ناکرێ چەکی ئەتۆمی بکرێ بەئامانجی یەکلایی کردنەوەی کێشەکان ، بۆیە وا چاوەروان ئەکرێ تەواوی جیهان بکەوێتە ناو ئەو ململانێ ئابوری و کێبرکێ جیوسیاسیەی نێوان ئەمەریکاو هاوپەیمانەکانی لەلایەک و وڵاتی چینی خاوەن پرۆژەی پشتێنە و رێگەی ئاوریشمی .\n10 نەژادپەرستی و تورانیەت بەرەو کوێ !\n11 ئەمەریکا بۆ تورکیا لاواندنەوە یا سزا؟!


رەزا شوان: شاعیر و چیرۆکنووسی منداڵان فەرەیدون عەلی ئەمین. – WTARIKURD\nمامۆستا فەرەیدون عەلی ئەمین لە ساڵی 1972 دا، لە گەڵ خاتوو (ناهـیدە جەمال تاڵەبانی ـ خۆشکی دکتۆر موکەڕەم تاڵەبانی) دا هاوسەرگیرییان کرد. دوو کوڕیان هەیە (ئاسـۆ : 1973) کۆلـێژی پزیشکی تەواوکردووە، پارێزگاریی پێشووی سلێمانی بوو. (ئالان: 1976) لە دایکبووە.\nلە هەمان ساڵدا واتە لە ( 1975) دا لە (زانکۆی موستەنسیرییە) لە بەغدا بڕوانامەی بەکالۆریۆسی لە بەشی (پەروەردە و دەروونناسی) دا وەرگرت.\nلە ساڵی ( 1982) دا، لەسەر داخوازی خۆی خانەنشین کرا.\nلە ساڵی ( 1985) دا، بوو بە (مامۆستای وانەبـێژ) لە بەشە کوردییەکەی کۆلـێژی پەروەردە لە زانکۆی بەغدا، تا ساڵی (1989) بەردەوام بوو، بەڵام بەهۆی ئیفلیجی و ئازاری پێيەکانییەوە نەیتوانی زیاتر بمێنێتەوە.\nمامۆستا فەرەیدون عەلی ئەمین، یەکێک بوو لەو کوردپەروەرانەی، کە لە ساڵی (1957) دا کۆمەڵەی ئازادی و ژیانەوە و یەکێتی کورد (کـاژیک) یان لەدامەزرند.\nبە لای ئێمەشەوە، منداڵانی کوردمان، گرنگترین سامان و سەرمایەی گەلەکەمانن، کە لە سامانی نەوت و زێـڕ و دوڕ و هەر سامانێکی تر زۆر بەنرخترن.\nهۆنراوەکانی مامۆستا فەرەیدون بۆ منداڵان، زۆر ناسک و سادە و ئاسان و شیرینن، بە ئاسانی بوونەتە وێردی سەر زمانی منداڵانی کوردمان، هەر لەبەر کورتی دێڕەکانیان و ناسکی و ئاوازی شیرینی ترپـە و سەرواکانیان، بەشێکیان کراون بە گۆرانی و بە سروود، منداڵان بە ئاوازەوە دەیان چـڕن. کام منداڵی باخچەی منداڵان هەیە کە هۆنراوەی ” سـمۆرە”ی لەبەر نەبێت، کام منداڵی پۆلی یەکەمی بنەڕەتی هەیە کە هۆنراوەی ” کوڕە کوردم”ی مامۆستا فەرەیدونی لەبەر نەبێت و بە ئاوازەوە نەیڵێت.\nمامۆستا فەرەیدون عەلی ئەمینی نووسەر و رەخنەگر، لە ساڵی (1954) دا، یەکەمین نووسینی خۆی لە رۆژنامەی” ژیـن “ی سلێمانی دا بڵاوکردەوە، هەر لە ژین دا چەند نووسینێکی تری بڵاوکردەوە.\nلە ساڵی ( 1970) دا، ئەندامی دەستەی بەڕێوەبەری یەکێتی نووسەرانی کورد بوو.\n1- پاڵەوانی دواڕۆژ، ئەدەبیاتی منداڵان، لەساڵی ( 1958) بە هاوبەشی لەگەڵ مامۆستا عومەر عەبدولڕەحیم نووسیوێتی.\n2- پیاوە بچکۆلەکە، چیرۆک و هەڵبەست بۆ منداڵان، بەغدا ساڵی ( 1973)\n3- کارژۆلە، چیرۆک و هەڵبەست بۆ منداڵان، ساڵی ( 1972)\n4- پاکـژی، چیرۆک بۆ منداڵان، ساڵی ( 1974)\n5- سـێو، چیرۆکێکی وەرگێڕاوە بۆ منداڵان، ساڵی ( 1974)\n6- گەنمەشامی، چیرۆک بۆ منداڵان، ساڵی ( 1974)\n7- جووجەڵە و بێچوەمراوی، چیرۆکێکی وەرگێڕاوە بۆ منداڵان، ساڵی ( 1974)\n8- چەند سەرنجێک لە پیرەمێردی نەمر، لێکۆڵینەوەی ئەدەبی، ساڵی (1971)\n9- پیرێکی ریش درێژ بوو، چیرۆک و هەڵبەست بۆ منداڵان، هەڵبەستەکان لە ئینگلیزییەوە کراون بە کوردی، ساڵی ( 1985)\n10- کۆمەڵێک وتاری ئەدەبی و رەخنەیی لە رۆژنامەی ژیـن و هاوکـاری و لە گۆڤارەکانی نووسەری کورد، بەیان، رۆشنبیری نوێ، رەنگین، لە بڵاوکراوەکانی تردا.\nسەرەڕای ئەوەی کە مامۆستا فەرەیدون عەلی ئەمین، زۆربەی کاتەکانی بۆ نووسینی ئەدەبی منداڵانی کوردمان تەرخان کردبوو، بەڵام وەکو لە پێشەکی (پیاوە بچکۆلەکە) دا نوسیوێتی، هەر خۆی بە قەرزاری منداڵانی کورمان دەزانی، دەڵێ: ئێمە هیچی ئەوتۆمان بۆ مناڵانی کورد نەکردووە کە شایانی باس بێت، بگرە قەرزارباریشیانین، دەبا رێگای دانەوەی ئەو قەرزە بگرین و دواڕۆژێکی وایان بۆ ساز بکەین کە ئەو بەندانە ـ مەبەستی لە بەندەکانی جاڕنامەی مافەکانی منداڵانە ـ لەوانەش زیاتریان بۆ بهێنینە دی. چونکە مناڵانی کوردیش وەکو هەموو مناڵانی جیهان جوانکیلە و ئێسک سووکن و شایانی خزمەتن.\nدەشڵێ: “مناڵەکان: نازانم چ بەهرەیەکی خوایی و چ هێزێکی نادیار و تەلیسماویتان پێیە هەرچەند سەیرتان ئەکەم، هێمنی و دڵنیایی و بێخەتایی و ئێسک سووکی و جوانکیلەیی و ساکاری و گەشی و رووناکی و هـیوا و زەردەخەنە ئەبینم، ئێوە بەو مناڵییە وەک ئەستێرەیەکی جریودار، پرشنگی ئەو هەموو شتانە بە دەوری خۆتاندا ئەپرژێنن.\n3- مامۆستا حەمە ساڵح فەرهادی، لە بەرگی یەکەمی کتێبەکەی “پێگەی شیعری منداڵان لای شاعیرانی کورد: هەولێر ـ 2012 ” یەکێک لەو دە شاعیرانەی کە باسی کردوون و ئاماژەی بە نموونەی هۆنراوەکانی داون، مامۆستا فەرەیدون عەلی ئەمین ە.\nمامۆستا فەرەیدون عەلی ئەمین، کە بۆ ماوەی چل ساڵ نووسینی هەمەچەشنەی لە گۆڤار و رۆژنامەکاندا بڵاوکردەوە. هۆنراوە و چیرۆکی بۆ منداڵان نووسی. لە رۆژی چوار شەممە، رێکەوتی 25-11-1991 لە شاری بەغدا، دڵە گەورەکەی لە لێدان کەوت و کۆچی دوایی کرد، بۆ رۆژی دوایی بردیانەوە بۆ شاری سلێمانی و لە گردی (سەیوان) بە ئامادەبوونی دەیان رۆشنبیر و نووسەری کوردستان بە خاک سپێرا.\n2- (پیاوە بچکۆلەکە) هەڵبەست و چیرۆک بۆ منداڵان، فەرەیدون عەلی ئەمین، بەغدا ( 1972)


Home›ژینگە›ئەو بڕە پارەیەی بەناوی ژینگەوە لە شۆفێران وەردەگیرێت هیچی بۆ ژینگە خەرجناكرێت\nوتەبێژی دەستەی چاككردن و پاراستنی ژینگە ئاماژە بەوە دەكات ئەو پارەیەی كە لە بەڕێوەبەرایەتییەكانی هاتووچۆ لە شۆفێران وەردەگیرێت بەناوی ژینگەوە لە %80 بۆ خەزێنەی حكومەت و لە %20 بۆ بەڕێوەبەرایەتییەكانی هاتووچۆ خەرجەرێت و هیچ بڕێکی بۆ ژینگە خەرجناكرێت.\nئەحمەد محەمەد، وتەبێژی دەستەی پاراستن و چاككردنی ژینگە بە SNNی راگەیاند: ڕۆژانە لە بەڕێوەبەرایەتیەكانی هاتووچۆ لەكاتی نوێكردنەوەی ساڵیانەی ئۆتۆمبێل بڕە پارەیەك لە كە لەسەروو 100 هەزار دینارەوەیە بەناوی ژینگە و ڕێگاوبان لە شۆفێرا وەردەگیرێت، بەڵام لە راستیدا ئەم پارەیە ئێمە وەك دەستەی پاراستن و چاككردنی ژینگە لێی ئاگادار نین و ناگەڕێتەوە بۆ دەستەی ژینگە.\nئاماژەی بەوەشكرد، ئەو بڕە پارەیەی كە بەناوی ژینگەوە لە شۆفێران وەردەگیرێت لە 80% ی ئەو داهاتە دەگەڕێتەوە بۆ گەنجینەی وەزارەتی دارایی و هاوكات لە 20% ی ئەو داهاتە بۆ بەڕێوەبەرایەتییەكان هاتووچۆ دەبێت، بۆیە واباشتر پێداچوونەوە بەو یاسایەدا بكرێت و ئەگەر ئەو پارەیە لە خزمەتكردنی ژینگەدا بەكارنەهێندرێت ئەوا بەناوێكی دیكەوە پارە لە شۆفێران وەربگیرێت.\nوتەبێژی دەستەی پاراستن و چاككردنی ژینگە ئەوەشی خستەڕوو، بە پێی یاسا هەركەسێك سەرپێچی ژینگەیی بكات بە بڕێك پارە سزا دەدرێت كە بڕەكەی لە 100 هەزار تا دە ملیۆن دینار دیاریكراوە، هاوكات لە ساڵی ڕابردوودا لە هەریەكە لە پارێزگاكانی هەولیر و سلێمانی و دهۆك 655 دۆسیەی سكاڵا لەدەستەكەمان تۆماركراون.\nنەورەس و لەق لەقەکانی ڕاپەڕین ژمارەیان روو لە زیادبوونە


قاسملوو بەرز کەرەوەی شیانی رێبەریی بە کۆمەڵ\nچوار شەممە, 11. 6. 2014\tمەجید حەقی ـ فینلاند\nبەرێوەبەر‌و مودیری هەڵبژاردەی سەدەی رابردووی نەتەوە یەکگرتووەکان جەک وێلش (Jack Welch) دەڵێت: "رێبەرێکم دەوێت کە بتوانێت بە هێزی سەرنج راکێشی خۆی، خەڵکانی دیکە وەجۆش بێنێت. بتوانێت بۆچوونەکانی خۆی شی بکاتەوە. کەسێک کە لە گۆڕانکاری نەترسێت‌و لە بەرامبەر گۆڕانکاری دا دەستەوژنۆ نەبێت." لە سەردەمانێک کە قاسملوو وەک رێبەری حیزبی دێموکراتی کوردستانی ئێران هەلبژێردرا، بزاڤی نەتەوایەتی کورد لە رۆژهەڵاتی کوردستاندا بە دەست دوو جەمسەری نەریتگەرایی‌و لایەنگری لە نەریتەکانی بەجێ ماو لە رێبەرانی پێشوو‌و گرێدراوەییان بە شۆرشی باشووری کوردستان نەمازە پارتی دێموکراتی کوردستانی ئەو کات‌و هەروەها لایەنگری‌و فەرهەنگی زاڵی توودەئیزم قەوارەی لایەکانی (Layer) ئەمنیەتی ناو حیزبێکی چەپی نەریتیدا دەناڵاند. لە لایەکی دیکەوە دروشمەکان‌و بەرنامەو پرۆگرامی حیزبی دێموکرات، بەرهەمی بیری سەردەمی کۆماری کوردستان‌و کۆمەڵگای فیودالی بوو. پرسی گۆڕانی حیزب‌و سەربەخۆیی تەشکیلاتی لە حیزبی توودە‌و هەروەها پێکهێنانی ناسنامەیەکی نوێ‌و سەردەمیانە بۆ حیزبی دێموکرات، ئەرکێک بوو کە قاسملوو وەک یەکەم هەنگاوەکانی رێبەری خۆی هەڵگرت‌و نیشانی دا ئەو رێبەرێکە کە "گۆڕانی نامومکینەکان بۆ ئەو موممکینە"و ئەو نەتەنیا بەرێوەبەر بەڵکوو "رێبەر"ێک بوو بە واتای تەواوی وشە.\nجیاوازی نێوان رێبەر‌و بەرێوەبەر دەتوانرێ لەو وتەیەی جەک وێلش دا ببیندرێت کە دەڵێت: " بەرێوەبەران (مدیر) لە گۆڕانکاری دەترسن -و پارێزەری وەزعی مەوجوودن‌و راگرتنی وەزعی مەوجوود بە گەورەترین سەرکەوتن دەزانن – بەڵام رێبەران هێزی گۆڕانکاریان هەیە‌و بۆ رێنوێنی کەسانی ژێر رێبەریان‌و نیشاندانی رێگای نوێ هەمیشە ئامادەن."\nمرۆڤێک کە بیهەوێ رێبەری کۆمەڵگا یان حیزبێک بکات دەشێ لە چوار بواردا خۆی پێبگەیەنێت: پێوەندیەکان، تەداروکات، جۆری روانین‌و رێبەری.\nقاسملوو لەو چوار بوارەدا خۆی پێی گەیاند، کاری کرد‌و لە هەرکام لەو بوارانەدا کارنامەی ئەو بە لەبەرچاوگرتنی هەلومەرجی خەبات‌و کەرەسەکانی خەباتی نەتەوەی کورد هەتا ئەمرۆشی لە گەل بێت، زێرینە‌و کەسێکی دەگمەنە لە ناو جڤاکی کورد دا. قاسملوو لە پێوەندیەکانی خۆیدا چ، پێوەندی مرۆڤانە لە گەڵ هاوسەنگەران‌و هاورێیانی، چ لە گەڵ خەڵکی ئاسایی‌و ناوەندە ئاکادێمی‌و زانستی‌و دیپلۆماسیەکاندا یەکێک لەوان بوو‌و دەیتوانی خۆی بە پێی هەلومەرج‌و شوێنی هەڵکەوتی بگونجێنێت‌و لە ناو کۆمەڵگایەک دا کە دەژی رێبەریان بکات.\nئەوانەی کە پێشمەرگەی سەردەمی شەڕی چەکداری بوون، لەوانەیە چاک لەبیریان بێت، کاتێک بنکەکانی رێبەری حدکا بۆ قەندیل دەگوێزرانەوە‌و بنکەکانی دەفتەری سیاسی، زانکۆی حدکا‌و فێرگەی سیاسی نیزامی‌و هەروەها شوێنی ژیان‌و حەوانەوەی بنەماڵەکانی حیزبی دادەمەزران، قاسملووی رێبەر، چەندە ئاگای لەوەبوو کە هەر شتێک لە شوێنی خۆی بێت‌و بە شێوەیەکی هاوگونج لە گەڵ ژیانی سەردەم‌و وێنەیەک لە ژیانی تەناهی (مرفە) بۆ بنەماڵەکان‌و خەباتکارانی حیزب پێک بێنێت‌و هەروەها هەموو لایەنەکانی ئەمنیەتی، ئاسایشی کار‌و خۆشگوزەرانی ژیانی پێشمەرگەکان وەدی بهێندرێت. ئەوکات زۆر لە توندرەوەکانی چەپی کۆنباوی سەردەم، قاسملوو‌و حیزبەکەیان بە بورژوازی‌و "ویلا نشین" تاوانبار دەکرد، بە بێ ئەوەی بزانن قاسملوو ئەو ژیانە دەژیت، کە ئاواتی بۆ دەخوازێت‌و گوند‌و بنکەکانی حیزبی بە شێوەیەکی دامەزراندووە کە لانی کەمی ژیانی تەناهی تێدا بۆ خەلک پێک بێت‌و کۆمەڵگایەکی وێنەیی دامەزرێت.\nلە سەردەمێک کە کۆمەڵگا قوربانی شەری ئادیۆلۆژیەکانی چەپ‌و راست‌و ئیسلامی توندرەوە، دۆزینەوەی هێلێکی ناوەراست کە لەلایەک بتوانێت نرخ‌و بەهای هاوبەشی ئامانجە نەتەوایەتیەکان بێت‌و لەلایەکی دیکەوە وەڵامی پرسیارەکانی پێوەندیە چینایەتی‌و ئابووریەکان، چۆنیەتی دابەشکردنی سەرمایەکانی نەتەوەیی‌و کۆمەڵایەتی بێت‌و هەروەها ئامانجی یەکسانی کۆمەڵایەتی نێوان پێکهێنەرانی کۆمەڵگا بێت، پێویستی بە ژیریەکی سیاسی تایبەت هەیە. حیزبی دێموکراتی کوردستانی ئێران لە ژێر رێبەری قاسملوودا بوو کە توانی بە شی کردنەوەیەکی پێشکەوتوانە‌و خەڵک پەسەندی روانینی سیاسی خۆی، ببێتە مەکۆی یەکگرتووی زۆربەی هەرە زۆری ویستی خەلکی کورد‌و لە ناو حیزبی دێموکرات دا سێکۆلار، ئایینی، خواپەرەست‌و کەسانێک کە بڕوایان بە هیچ ئایینێکی ئاسمانیشەوە نیە پێکەوە لە پێناو ئامانجێکی گەورەتر خەبات بکەن.\nگرینگتر لە هەموو ئەوانەی سەرەوە ئاماژە پێکران، هونەری رێبەری قاسملوو بوو، کە توانی سێ تایبەتمەندی پێشوو پێکەوە گرێ بدات‌و تەواویەتێکی هاوگونج ساز بکات. هونەری قاسملوو لەوەدا بوو کە ویستی گەورەی خەڵک لە چوارچێوەی ئەدەبیاتێکی سادە‌و ساکاری سەردەم بە شێوەیەک کە جووتیارێکی نەخوێندەوار، بازاریەکی شار نشین‌و کەسێکی ئاکادێمی وشەکانی بە ئاواتەکانی خۆی بزانێت‌و بە حەز‌و ویستەوە گوێی لێ بگریت.\nهەرکام لە ئێمە مرۆڤەکان، لە درێژەی ژیانی خۆماندا شوێندانەرین بە سەر هەزاران کەسی دیکە. گرنگ ئەوە نیە کە ئێمە لە سەر کەسانی دیکە شوێندانەرین یا نە، گرنگ چۆنیەتی شوێندانانە. یەکێک لە ئامانجەکانی قاسملوو لە بەهێز کردنی توانایی رێبەری‌و هەوڵدان بۆ گەشە سەندنی ریبەری بەکۆمەڵ، توانا بەخشین بە ئاستی رێبەری گشتی‌و تواناییەکانی رێبەرایەتی حدکا بوو. ئەو پێی وابوو گەر بمانهەوێ جۆڵانەوەیەکی بە هیزمان هەبێت، گەر بمانهەوێت لە خەباتی خۆماندا سەرکەوتوو بین‌و گەر بمانهەوێت ببینە هێزی گۆڕان لە کۆمەلگادا دەبێ ئاستی رێبەری خۆمان بەرز بکەینەوە‌و لەو پێناوەدا لە ماوەی کورتی رێبەری خۆیدا، هەوڵێکی بێ وەستانی دا بۆ پەروەردەی رێبەرانی داهاتوو. بۆ ئەوەی کە "ئەگەر رۆژێک ئەندام یان چەند ئەندامی رێبەری حیزبیش نەمێنن، حیزبی دێموکرات هەروا بتوانێت رێبەری جۆڵانەوەی میللی – دێموکراتیک بمێنێتەوە".\nتوانایی رێبەری وەک سەرپۆشێکە کە ئاستی شوێندانەری هەرکەسێک دیاری دەکات. هەرچی توانایی رێبەریک کەمتر بێت، سەرپۆشێک کە لە سەر شیان (ظرفیت)ی ئەوهەیە نزمترە‌و هەچی توانایی رێبەرێک بەرز بێت، کارایی‌و شوێندانەری زیاتر‌و قووڵترە. شیانی رێبەر چ بمانهەوێ چ نەمانهەوێ ئاستی کارایی ئێمە‌و کارکردی لە سەر توانایی گشتی رێکخراو شوێندانەرە. سەرکەوتن‌و پێشکەوتن هەلێکن کە هەمووکەس بۆی هەیە دەستی پێڕابگات. بەڵام بازنەی سەرکەوتن لە ژیانی رێکخراوەییدا بە بێ رێبەرێکی توانا‌و شیاو سنووردارە. لە نەبوونی رێبەرێکی بەتوانادایە کە شوێندانەری‌و ئاستی نفووزی ئێمە کەم دەبێتەوە. قاسملوو رێبەرێک بوو کە ئاگادار بەو پرسە بوو‌و دەیزانی گەر بمانهەوێ لە ژیانی سیاسی خۆماندا سەرکەوتوو بین، دەشێ لە کاری رێبەری دا بەتوانا بین، گەر بمانەوێ شوێندانەر‌و ئاستی نفووزی سیاسیمان بەرینتر بێت، دەبێ نفووزی خۆمان زیاتر بکەین‌و ئەنجامی هەر کارێک گرێدراوە بە هەبوونی توانایی رێبەری خەڵکانی دیکە. لەو رووەشە بوو لە ماوەی ژیانی خۆیدا هەولێکی بە پەلەی دەدا لە پەروەردەی رێبەرانی تازە بۆ جۆلانەوە سازکردنی گەڕی رێبەری لە ناو نوخبەکانی سەردەمی خۆیدا.\nشیانی رێبەری هەرگاڤ شوێنی سەرپۆشی کارایی رێکخراو‌و تاکەکەس دیاری دەکات. گەر ئاستی توانایی رێبەر بەرز بێت، سەرپۆشی رێکخراویش بەرزە‌و گەر رێبەر یان رێبەری توانایی نەبێت، دەست‌و پێی رێکخراوەکەش دەبەستێتەوە. بۆیە رێکخراوەکان لە کاتی سەرهەڵدانی تەنگەژە‌و قەیراندا بە شێوەیەکی سروشتی دوای رێبەرانی نوێ دەگەرێن. کاتێک حیزبێک تووشێ هەڵبەز‌و دابەزی زۆر دەبێت، گۆڕینی رێبەرایەتی ویستێکی سروشتی‌و نووژەنکردنی ئەو پێویستیەکی بنگەهینە. هەرچۆنێک کە گەر لە وڵاتێکی دێموکراتیکدا سەرۆک کۆمارێک نەتوانێت وڵاتێک لە قەیران دەرباز بکات، سەرۆکی نوێ هەڵدەبژێردرێت‌و لە وڵاتانی تۆتالیتەر دا شۆرش پێک دێت بۆ گۆرانی بنەڕەتی سیستەمی بەرێوەبەری حاکم.\nبەرزکردنەوەی ئاستی سەرپۆشی رێبەری تەنیا رێگای پێشکەوتنی حیزب‌و رێکخراوەکان نیە. بە بێ بەرزکردنی ئاستی گشتی رێکخراو‌و هێزی بڕوا بەخۆ‌و توانایی گشتی رێکخراو لەهەموو ئاستەکانی خۆیدا، رێبەریەکی بەهیز دەبێتە دوڕگەیەکی تەنیا لە ناو دەریایەک لە شەپۆڵی بەرامبەر بەیەک. بۆیە قاسملوو وێرای هەوڵدان بۆ بەرزکردنەوەی ئاستی رێبەری حیزب‌و پەروەردەی کادیر‌و رێبەرانی داهاتوو بنیاتی پەروەردەی گشتی‌و سەرانسەری لە ناو حدکادا دامەزراند، کە ئەمرۆش بەداخەوە بە گۆڕانێکی زۆر کەم درێژەی هەیە.\nرێبەرانی راستی ئەو کەسانەن کە بتوانن هێزێکی گشتی جووڵان‌و دینامیکی پێشکەوتن لە ناو رێکخراوەکانیان‌و خەلك پێک بێنن. ئەمرۆ یەکێک لە گرنگترین لێگەر‌و چالشەکانی بەردەم رێبەرایەتی حدکا دا ئەوەیە کە:\n- ئاستی توانایی، پەروەردە‌و چۆنیەتی‌و کوالیتەی (کیفیت) کادرەکانی خۆی لە هەموو ئاستەکانی ژیانی حیزبی دا بەرز بکەنەوە‌و\n- خۆیان لە رێبەری مرەخەس بکەن. بەو واتایە کە نەوەیەک پەروەردە بکەن کە بتوانن بە بێ ئەوانیش رێبەری میراتەکانیان بکەن.\nجێبەجێ کردنی ئەو پێویستیانە بە ئاستی مشووری رێبەرانی ئەمرۆی حیزبی دێموکرات‌و ویستی ئەوەی کە ئەوانیش وەک رێبوارانی قاسملوو دەیانهەوێ چ میراتێک دوای خۆیان بەجێ بێڵن گرێدراوە.


سەرباز قازی 12/11/2019 - 00:00 بڵاوکراوەتەوە لە هەمەجۆر\nقایمقامى قەزاى ناوەندى هەولێر رایگەیاند دواى داخستنى کۆگایەکى تایبەت بەفرۆشتنى دەرمانى ئاژەڵى ماوەبەسەرچوو، چەند کەسێک هەوڵیاندا ئەو دەرمانە بۆ شوێنێکى نادیار بگوازنەوە بەڵام لەلایەن پۆلیسەوە دەستگیرکران.\nنەبەز عەبدولحەمید قایمقامى قەزاى ناوەندى هەولێر و سەرۆکى لێژنەى پشکنین و چاودێرى بازاڕ بە(باسنیوز) ى راگەیاند: "لەهەڵمەتێکى گەڕان و پشکنیندا لێژنەى قایمقامییەتى قەزاى ناوەندى هەولێر بەهەماهەنگى لەگەڵ لێژنەى بەدواداچوونى کۆمپانیاکانى کلینیکى ڤێتێرنەریى و بەشى پۆلیسى شارەوانى، تواندرا دەستبگیرێت بەسەر بڕێکى زۆرى دەرمانى ئاژەڵى و پەلەوەر و ماسى کەمێژووى بەکارهێنانیان بەسەرچووبوو، ئەم دەرمانانە پێشتر لەلایەن کۆمپانیایەکى تایبەت بە بوارى ڤێتێرنەریى لەگەڕەکى کورانى عەینکاواى شارى هەولێرەوە دەخرانە بازاڕەکانەوە، بەڵام دواى پشکنینى ورد و تۆمارکردنى سەرپێچییەکان شوێنەکەمان داخست".\nراشیگەیاند: " درەنگانى شەوى رابردوو چوار تۆمەتبار هەڵساون بە شکاندنى دەرگاى کۆگاکان بەئامانجى گواستنەوەى دەرمانە ساختە و قەدەغەکراوەکان بۆ شوێنێکى نادیار بەڵام بەچاوکراوەیى هێزەکانى پۆلیس تواندرا ئەو تۆمەتبارانە دەستگیر بکرێن".\nقایمقامى قەزاى ناوەندى هەولێر ئاماژەى بە ئەوەش کرد" بەمەبەستى وەرگرتنى رێککارى یاسایى بەرامبەر ئەو کەسانە پەڕاوى لێکۆڵینەوەیان بۆ رێکخراوە و رەوانەى بەردەم دادوەرى لێکۆڵینەوە کراوون و هەرچواریشیان راگیراون بەپێى مادەى 264 لەیاساى سزادانى عێراقى،لەسەر هەمان کەیس فەرمانى دەستگیرکردن بۆ دوو کەسى دیکە کە پیشەیان پزیشکى ڤێتێرنەرییە دەرچووە".


پەرلەمانتارێکى عێراق بەدووری نازانێت کێشەى دواکەوتنى موچە بەردەوامبێت و بۆ چارەسەرکردنى ئەو قەیرانەش، داوا دەکات ژمارەیەک لە وەزارەتەکان کەم بکرێنەوە و هەرێمیش پابەندى ڕادەستکردنى داهاتەکانى بکرێت.\nنەدا شاکر جەودەت، ئەندامى لیژنەى دارایى و وەبەرهێنان لەپەرلەمانى عێراق بە سۆمەریە نیوزى ڕاگەیاندووە، ئەگەرى بەردەوامى دواکەوتنى موچەى فەرمانبەران هەیە و ناچارن بەجدى بیر لەداهاتوو بکەنەوە.\nوتیشى، "تا ئێستا حکومەت نەیتوانیوە سەرجەم خاڵە سنورییەکان کۆنتڕۆڵ بکات و حکومەتى هەرێمیش ناچار بکات ئەوەى لەسەریەتى ئەنجامى بدات هەر لەڕادەستکردنى داهاتى نەوت و خاڵە سنورییەکان، هەروەها گرفتى چەندین بوارى تر کە پەیوەندیان بەپارە و داهاتەوە هەیە چارەسەر نەکردووە".\nئەندامەکەى لیژنەى دارایى پەرلەمان بۆ چارەسەرکردنى ئەو قەیرانە بەپێویستى دەزانێت، ژمارەیەک لە وەزارەت و دەستە ناپێویستەکان کە بارى حکومەتیان قورسکردووە کەمبکرێتەوە، خەرجیە کۆمەڵایەتیە ناپێویستەکانى هەر سێ سەرۆکایەتیەکەش نەهێڵرێت، لەگەڵ چارەسەرکردنى پرسى بندیوارەکان کە تا ئێستا جگە لەباسکردنى هیچ چارەیەکى بۆ نەدۆزراوەتەوە.\nئەندامێکى لیژنەى دارایی پەرلەمانى عێراق پێشبینی دەکات، ناردنى پارەى موچەى فەرمانبەران لەلایەن بەغداوە بۆ هەرێم بۆ هەفتەى داهاتوو دوابکەوێت.\nجەمال کۆچەر (7 تشرینى یەکەمى 2020) بە ناس کوردى ڕاگەیاند، چاوەڕوان دەکرێت تا عێراق موچەى تەواوى فەرمانبەرانى دابەش نەکات کە ئەمڕۆ دەستیپێکردووە، 320 ملیارەکەى هەرێم نەنێرێت.\nوتیشى، "پێشبینی دەکرێت دابەشکردنى موچە لە عێراق هەفتەیەک بخایەنێت و هەفتەى داهاتوو پارەکە ڕەوانەى هەرێم بکرێت".\nوەزیری دارایی عێراق ڕایگەیاند، سبەینێ چوارشەممە موچەى مانگی دواخراوی ئەیلولی فەرمانبەرانی دەوڵەت دابەش دەکرێت.\nعەلی عەلاوی، وەزیری دارایی عێراق (6ی تشرینی یەکەمی 2020) جەختیکردەوە کە ئەمڕۆ دەستدەکرێت بە دابەشکردنى موچە بە تەواوەتی و بەبێ لێبڕین.\nدەشڵێت، خەرجکردنی موچە دوای فەرمانی مستەفا کازمی، سەرۆکوەزیرانی بووە و جەختی کردووەتەوە کە "ئێمە پابەندین بە دەستەبەرکردنی سەرجەم پابەندییە یاساییەکانی."


هێرشه‌كه‌ی تاجی ده‌رگاى گێژاوێكى دیكه‌ى به‌ڕووى عێراقدا كرده‌وه\n08:55 - 12/03/2020\nهێرشه‌كه‌ی تاجی ده‌رگاى گێژاوێكى دیكه‌ى به‌ڕووى عێراقدا كرده‌وه\nشه‌وی رابردوو هێرش كرایه سه‌ر بنكه‌ی سه‌ربازیی تاجی ئه‌مریكا له باكووری شاری به‌غداد، دوو سه‌ربازی ئه‌مریكی و سه‌ربازێكی به‌ریتانی كوژران، ١٢ سه‌ربازی تریش برینداربوون، زۆری نه‌خایاند به فڕۆكه هێرش كرایه سه‌ر چه‌ند بنكه‌یه‌كی سه‌ربازی سه‌ر به حه‌شدی شه‌عبی له سنوره‌كانی عێراق و سوریا، به‌هۆیه‌وه ٢٦ چه‌كداری حه‌شدی شه‌عبی و چه‌ند گرووپێكی تر كوژران، میدیاكانی عێراق وا بڵاویانكرده‌وه هێرشه‌كه‌ی سه‌ر حه‌شدی شه‌عبی، تۆڵه‌ی ئه‌مریكا و هاوپه‌یمانه‌كانی بووه.\n"له‌توانای داعش-دا نیه"\nدواى هێرشه‌كه مشتومڕى ئه‌وه دروستبوو كه كێ هێرشێكى له‌و جۆره‌ى پێده‌كرێت؟ په‌نجه‌ى تۆمه‌ت رووى له داعش و حه‌شدى شه‌عبییه، به‌ڵام هه‌نێك بۆچوون هه‌ن كه پێیان وایه، داعش تواناى له‌و جۆره‌ى نه‌ماوه سه‌ربازه ئه‌مریكییه‌كان به ئامانج بگرێت.\nحه‌سه‌ن ئالی ئه‌ندامی ئه‌نجومه‌نی نوێنه‌رانی عێراق بۆ په‌یسه‌ر پرێس قسه‌ى كردوو پێى وایه، داعش تواناى هێرشى له‌وجۆره‌ى نییه،"بۆیه هه‌موو ئاماژه‌كان بۆ ئه‌وه ده‌چن كه حه‌شدی شه‌عبی له پشته‌وه بێت. به‌م دواییانه جموجوڵی داعش له‌ناوچه جێناكۆكه‌كان سه‌ری هه‌ڵداوه‌ته‌وه، به‌ڵام ئه‌گه‌ر به زانستی سه‌ربازی ئه‌وه لێكبدرێته‌وه، هێرشه‌كانی داعش له عێراق سنوردارن".\nئالى هێرشه‌كه‌ى ئه‌مریكاى بۆسه‌ر حه‌شد به به‌ڵگه‌ى قسه‌كانى هێنایەوه،"ئه‌مریكا خاوه‌نی تۆڕێكی هه‌واڵگری به‌هێزه و ئه‌گه‌ر دڵنیا نه‌بوایه، هێرشی نه‌ده‌كرده‌وه سه‌ر حه‌شدی شه‌عبی و ژماره‌یه‌ك چه‌كداریان بكوژێت".\nئه‌و هێزانه‌ی هاتوونه‌ته عێراق له چوارچێوه‌ی هاوپه‌یمانی نێوده‌وڵه‌تی و مه‌شق و راهێنان به هێزه ئه‌منییه‌كانی عێراق ده‌كه‌ن، رێككه‌وتنیان له‌گه‌ڵ وه‌زاره‌تی به‌رگریدا هه‌یه و پاراستنی ژیانیان له ئه‌ستۆی حكومه‌تی عێراقدایه.\nهێرشه‌كه‌ی تاجی بۆ؟\nله دوای كوژرانی قاسم سوله‌یمانی و ئه‌بومه‌هدی موهه‌ندیس، له ٣-١-٢٠٢٠ شیعه‌كان چه‌ند جارێك به‌ڵێنی تۆڵه‌كردنه‌وه‌یان دا، به‌ڵام دواتر بێده‌نگ مانه‌وه، بۆچوونێك پێى وابوو شیعه‌كان له باسكردنی تۆڵه‌ی سوله‌یمانی و هاوڕێكانی پاشگه‌زبوونه‌وه، جگه له‌وه‌ی رۆژی ٥-١-٢٠٢٠ ئه‌نجومه‌نی نوێنه‌ران بڕیاری ده‌ركردنی هێزه بیانییه‌كانی په‌سه‌ند كرد به‌ڵام نه حكومه‌ت و نه ده‌سه‌ڵاتدارانی شیعه نه‌یانتوانی جێبه‌جێی بكه‌ن، یه‌كێك له ئه‌گه‌ره‌كان ئه‌وه‌یه ئه‌م هێرشه، به‌شێك بووبێت له تۆڵه‌كردنه‌وه‌ی خوێنی سوله‌یمانی و موهەندیس.\nهێرشه‌كه‌ی تاجی و شه‌مخانی\nرۆژی ٧ی ئازار عه‌لی شه‌مخانی ئه‌مینداری ئه‌نجومه‌نی باڵای ئاسایشی نه‌ته‌وه‌یی ئێران، به سه‌رۆكایه‌تی شاندێك گه‌یشته به‌غداد، سه‌عد مه‌تڵه‌بی سه‌ركرده له ده‌وڵه‌تی یاسا به په‌یسه‌ر پرێس-ی راگه‌یاند، ته‌وه‌ری سه‌ره‌كی سه‌ردانه‌كه‌ی شه‌مخانی بوونی سوپای ئه‌مریكا له‌سه‌ر خاكی عێراق و سه‌رهه‌ڵدانه‌وه‌ی جموجوڵه‌كانی داعش بووه. دیار نییه نزیكیى ته‌وقیتى سه‌ردانه‌كه‌ى شه‌مخانى و هێرشه‌كه‌ى تاجى به هه‌ڵكه‌وته یاخود گرێدراوى یه‌كن.\nتاڵیبان و تاجی\nرۆژی ٢٩ی شوباتى رابردوو ئه‌مریكا و بزوتنه‌وه‌ی تاڵیبان، رێككه‌وتنێكی ئاشتییان واژۆكرد، به‌پێی رێككه‌وتنه‌كه ئه‌مریكا و ناتۆ له ماوه‌ی ١٤ مانگدا ته‌واوی هێزه‌كانیان له‌ئه‌فغانستان ده‌كێشنه‌وه، یه‌ك رۆژ پێش هێرشه‌كه‌ی سه‌ر تاجی میدیاكانی ئه‌مریكا بڵاویانكرده‌وه، کە واشنتۆن ده‌ستیكردووه به‌كشاندنه‌وه‌ی هێزه‌كانی له ئه‌فغانستان.\nبۆچوونێكى دیكه‌ى چاودێرانى ئه‌و رووداوانه ئه‌وه‌یه، كه هێرشه‌كه‌ی سه‌ر بنكه‌ی تاجی هه‌وڵێكی شیعه‌كانه بۆ ئه‌وه‌ی ئه‌مریكا و هاوپه‌یمانه‌كانی ناچار بكرێن عێراق جێبهێڵن، به تایبه‌تیش كه ده‌سه‌ڵاتدارانی عێراق و به دیاریكراویش شیعه‌كان له‌وه بێ ئومێد بوون كه له رێگه‌ی بڕیاری په‌رله‌مانه‌وه ئه‌مریكا عێراق جێبهێڵێت، به‌ڵام پێناچێت ئه‌مریكا سیناریۆی ئه‌فغانستان له عێراق دووباره بكاته‌وه.\nله كوێ هێزی بیانی هه‌بێت، كاردانه‌وه‌ش ده‌بێت\nزۆرینه‌ى شیعه‌كانى عێراق، سه‌باره‌ت به بوونى سوپاى ئه‌مریكا له خاكى عێراق گوتارى توندیان هه‌یه، به‌ڵام ئه‌وه‌ش ده‌زانن ده‌سه‌ڵاتدارێتییان له عێراق تاڕاده‌یه‌كى زۆر په‌یوه‌سته به ئه‌مریكاوه. ریاز مه‌سعودی سه‌ركرده له هاوپه‌یمانی سائیرون بۆ په‌یسه‌ر پرێس گوتى:"ته‌واوی هێزه بیانییه‌كانی ناو عێراق، ته‌نانه‌ت ئه‌گه‌ر له‌سه‌ر داوای حكومه‌تیش هاتبن داگیركه‌رن، له‌هه‌ر كوێیه‌ك هێزه بیانییه‌كان هه‌بن كاردانه‌وه‌ش هه‌یه".\n"نازاندرێت كێ ئه‌نجامیداوه"\nمه‌سعودی ده‌ڵێت:"له راستیدا ئێمه و حكومه‌ت نازانین كێ هێرشه‌كه‌ی سه‌ر تاجی ئه‌نجامداوه، ئایا حه‌شدی شه‌عبی بووه یاخود میلیشاكان؟ یان چه‌كدارانی رێكخراوی قاعیده؟ یان داعش؟ یان رێكخراوه تیرۆرستییه‌كانی دیکە بوون؟ ئێستا عێراق پێویستی به‌وه هه‌یه یه‌ك بڕیاری ئه‌منیی هه‌بێت، یه‌ك سوپا و یه‌ك پۆلیس، كه به‌رپرس بن به‌رامبه‌ر هاوڵاتیانی عێراق، له سه‌رتاسه‌ری وڵات. به به‌رده‌وامی ده‌ڵێین لاوازی ده‌وڵه‌ت و فره‌سه‌رچاوه‌یی بڕیار له عێراق، زیان به به‌رژەوه‌ندی گه‌لی عێراق ده‌گه‌یه‌نێت".\nسێ سه‌رۆكایه‌تییه‌كه ئیدانه‌یان كرد\nسێ سه‌رۆكایه‌تیه‌كه‌ی عێراق( سه‌رۆكایه‌تی كۆمار، ئه‌نجومه‌نی نوێنه‌ران و ئه‌نجومه‌نی وه‌زیران) ئیدانه‌ی هێرشه‌كه‌ی سه‌ر بنكه‌ی سه‌ربازی تاجییان كرد، به‌ڵێنی لێكۆڵینه‌وه و سزادانی به‌رپرسیارانی هێرشه‌كه‌یان دا.\nهه‌رچه‌نده هێرشه‌كه‌ى تاجى درێژكراوه‌ى به‌ركه‌وتنه به‌رده‌وامه‌كانى هاوپه‌یمانان و گروپه چه‌كداره‌كانه له عێراق، به‌ڵام كوژرانى سێ سه‌رباز له یه‌ك كاتدا، دوور نییه عێراق بخاته گێژاوێكى ئاڵۆزتره‌وه له‌وه‌ى ئێستا هه‌یه، دۆخى عێراق خۆى له خۆیدا نییه و ئه‌مسه‌ر و ئه‌وسه‌رى دیار نییه، به‌ركه‌وتنى ئه‌مریكییه‌كانیش به‌ردێكى دیكه ده‌خاته سه‌ر بارى شانى عێراق و دۆخه ئاڵۆسكاوه‌كه‌ى.


كۆنگرە ڕۆژنامەوانیەكان مەترسی بۆ سەر گیانی ڕۆژنامەنووسان دروست دەكەن – تۆڕی میدیایی خەڵک\n2020/03/14 - 5:44 PM\nسەندیكای ڕۆژنامەنوسان بەمەبەستی پاراستنی سەلامەتی گیانی میدیاكارانی مەیدانی داواكارییەك ئاڕاستەی لیژنەی باڵای ڕووبەڕووبوونەوەی ڤایرۆسی كۆرۆنا و لایەنە پەیوەندیدارەكان دەكات.\nسەندیكای ڕۆژنامەنوسان داوا دەكات، كۆنفڕانسە ڕۆژنامەوانییەكان بكرێنە ئۆنلاین و بێ جیاوازی بۆ هەموو دەزگا ڕاگەیاندنەكان بنێردرێت، یان هەر ڕێگەیەكی دیكە، كە ڕۆژنامەنووسان گیانیان سەلامەتبێت.\nهاوكات داوادەكەن، دەزگاكانی ڕاگەیاندن ڕۆژنامەنووسەكانیان ئاگاداربكەنەوە لەو شوێنانەی مەترسی زۆریان بۆ توشبوون بەڤایرۆسی كۆرۆنا هەیە، بۆئەوەی ڕۆژنامەنووسان سەردانی نەكەن.\nهەروەها داواكارن، دەزگاكانی ڕاگەیاندن كەمترین ڕۆژنامەنوس بۆ ڕووماڵی چالاكییەكان بنێرن، بۆئەوەی قەڕەباڵغی دروست نەبێت و تەواوی پێداویستییە خۆپارێزییەكانیان بۆ دابین بكرێت.\nلەو داواكاری نامەیەدا ئەوەشخراوەتەڕوو، لەم ماوەیەدا لێدوان و كۆنفڕانسە ڕۆژنامەوانییەكان كەمبكرێنەوە، تەنها لەكاتی زۆر پێویستدا نەبێت.\nئەمە لەكاتێكدایە ماوەی چەند ڕۆژێكە میدیاكارانی مەیدانی لەڕێگەی پەیوەندییە تایبەتییەكانیان و تۆڕە كۆمەڵایەتییەكانەوە، ڕەخنەیان لەزۆری كۆنفڕانسە ڕۆژنامەوانییە ناپێویستەكان و نەشیاوی شوێنی كۆنفڕانسە ڕۆژنامەوانییەكان و نەپاراستنی سەلامەتی گیانیان دەكەن.\nڕۆژنامەنووسانسەندیكای ڕۆژنامەنووسانڤایرۆسی كۆرۆنا\nبەهۆی سەرپێچی قەدەغەی هاتووچۆ لە سلێمانی 250 شۆفێر سزادران\nتەندروستی جیهانی: 15 ڕۆژی داهاتوو بۆ عیراق یەكلاكەرەوەیە


نامه‌یه‌ك بۆ لایه‌نه په‌یوه‌ندیداره‌كان ئاگاداربن! ڤایرۆسی جاشایه‌تی له سه‌ره‌تای بڵاوبوونه‌وه دایه ... سووره مه‌رگه‌یی\nسرووشتی هه‌موو داگیركار و دیكتاتۆرێك وایه بۆ مانه‌وه‌ی خۆی سیاسه‌تی لاواز كردنی دژه‌كان و دامركاندنه‌وه‌ی شۆڕشه‌كان و زاڵبوون به‌سه‌ر شۆڕشگێڕاندا ده‌گرێته‌به‌ر، بۆ ئه‌و مه‌به‌سته‌ش وێڕای به‌كارهێنانی زه‌بروزه‌نگ و پیلانه موخابه‌راتیه‌كان، وێڕای ره‌شه‌كوژی و نه‌پرینگانه‌وه له ئه‌نجامدانی تاوانی جه‌نگ، له هه‌موو قۆناغه‌كاندا په‌نا بۆ كه‌سانی لاواز و ویژدان نه‌خۆش و خیانه‌تكار ده‌به‌ن بۆ ئه‌وه‌ی به‌گژ شۆڕش و شۆڕگێڕانیدا بكه‌نه‌وه، ئه‌گه‌رچی ئه‌وانه له مێژووی سیاسی و شۆڕشگێڕی هه‌موو گه‌لانی دونیا كه‌سانی بێزراون و به چاوی سووك و وه‌ك خۆفرۆش و خیانه‌تكار سه‌یر ده‌كرێن، به‌ڵام بۆ جیاكردنه‌وه‌یان له خه‌ڵكی تر هه‌ر گه‌له‌و به‌ناوێك كه شایانی خۆفرۆشی و خیانه‌تكاری بێ ناویان ده‌به‌ن، ئه‌وانه له فه‌رهه‌نگی سیاسی و شۆڕشگێڕی خه‌ڵكی كوردستاندا به ناوی شیاوی (جاش) ناسراون و خاوه‌نی مێژوویه‌كی نه‌فره‌ت لێكراون، زۆر هه‌ل و ده‌رفه‌تی ره‌خساویان له ده‌ست كورد داون و له زۆر قۆناغی هه‌ستیاردا باری له‌نگی دوژمنانیان راست كردۆته‌وه.\nئێستا كه كێشه و قه‌یرانه‌كانی نێوان هه‌ولێر و به‌غدا قووڵ بوونه‌وه و رۆژانه‌ش به‌ره‌و قووڵ بوونه‌وه‌ی زیاتر ده‌چن، به‌غدا مێژووی سیاسه‌تی به جاش كردنه‌وه‌ی دووباره كردۆته‌وه، وه‌ك ئه‌وه‌ی له شنگال به‌شێك له كوردانی ئێزیدی و له خانه‌قین و ده‌ورووبه‌ری كه‌ركوكیش به‌شێك له كوردانی شیعه مه‌زهه‌ب له‌ناو هێزی میلیشیای حه‌شدی شه‌عبیدا چه‌كدار ده‌كات، ئه‌وه‌ش مۆدێلێكی جاشایه‌تی نوێیه‌و هیچ جیاوازییه‌كی له‌گه‌ڵ مۆدێله‌كانی جاشایه‌تی سه‌ده‌ی رابردوودا نییه كه ده‌بوونه به‌شێك له رژێم و، شه‌ڕی پێشمه‌رگه‌یان ده‌كرد و به‌ناوی جیاجیا به‌گژ ئیراده‌ی كوردایه‌تی و بزووتنه‌وه‌ی رزگاریخوازی كورددا ده‌كرانه‌وه.\nتاكی كورد به هه‌ر پاساو و بیانوویه‌ك له ریزه‌كانی حه‌شدی شه‌عبیدا خۆی چه‌كدار بكات جاشایه‌تییه، به‌ڵام ئه‌و به‌شه‌ی كوردانی ئێزیدی كه چوونه‌ته ناو ریزه‌كانی حه‌شدی شه‌عبی جێگای سه‌رسووڕمانه‌و كه‌س نازانێ چ جۆره جاشایه‌تییه‌كه، چونكه له ئامانجی دوور و نزیكدا ئێزیدیه‌كان چۆن له‌گه‌ڵ داعش یه‌كناگرنه‌وه و له رووی دینی و نه‌ته‌وه‌یییه‌وه جیاوازن، له‌گه‌ڵ حه‌شدی شه‌عبیش هه‌مان جیاوازیان هه‌یه، بۆیه هه‌ڵوێستی داعش به‌رامبه‌ریان چۆن بوو، له داهاتوودا و ئه‌گه‌ر بۆیان بڕه‌خسێ هه‌ڵوێستی حه‌شدی شه‌عبیش به هه‌مان شێوه و بگره خراپتریش ده‌بێ، چونكه هه‌ر وه‌ك بینیمان به‌لای داعشه‌وه كوردانی ئێزیدی دووجار تاوانبار كرابوون، یه‌كه‌میان كورد بوون و دووه‌میان ئێزیدی بوون، به‌لای حه‌شدی شه‌عبیشه‌وه ئێزیدیه‌كان هه‌مان تاوانی كورد بوون و ناموسڵمانی و شیعه نه‌بوونیان له‌سه‌ره، جا ئه‌گه داعش له‌به‌ر كورد بوون و ئێزیدی بوون بیانكوژێ، تۆ بڵێی حه‌شدی شه‌عبی خه‌ڵاتیان بكات؟!\nئێزیدیه به جاش كراوه‌كانی سه‌ر به حه‌شدی شه‌عبی مووچه وه‌رده‌گرن، به‌ڵام برا ئێزیدیه‌كانیان كه پێشمه‌رگه‌ن و دوژمنی سه‌رسه‌ختی داعشن مووچه بڕاو كراون، بۆیه بۆمان هه‌یه بپرسین: ئه‌گه ئه‌وه جاشایه‌تی و خیانه‌ت نه‌بێ به كورد و ئێزیدی بوون، ده‌بێ جاشایه‌تی و خیانه‌ت و خۆفرۆشی چۆن بێ؟! ئه‌وه بۆ ئه‌و كورده شیعه مه‌زهه‌بانه‌ش راسته كه له كورد بوون و كوردایه‌تی هه‌ڵگه‌ڕاونه‌ته‌وه و له‌ناو حه‌شدی شه‌عبیدا به جاش كراون، رووداوه‌كان و رێككه‌وتنی ژێربه‌ژێری هه‌ندێ حزب و لایه‌نی كوردی ئه‌و راستییه‌مان پێده‌ڵێ: كه به جاش كردنی كوردانی ئێزیدی و كوردانی شیعه مه‌زهه‌ب پیلانێكی دژ به ره‌وتی كوردایه‌تییه‌و ده‌ستی مه‌رامخوازی سیاسی ئه‌و حزب و لایه‌نانه‌ی له پشته، گومان له‌وه‌دا نییه كه گیانبازی و قاره‌مانێتی پێشمه‌رگه و سیاسه‌تی درووستی سه‌رۆك بارزانی و خه‌مخۆرانی كورد وه‌ك هه‌موو پیلانه‌كانی تر ئه‌و پیلانه‌ش پووچه‌ڵ ده‌كه‌نه‌وه، ئه‌وكات ده‌بێ ئه‌و حزب و لایه‌نانه به‌رامبه‌ر داهاتووی كورد چی بڵێن و چۆن وه‌ڵامی مێژوو بده‌نه‌وه.\nئێستا كه ڤایرۆسه‌كه له سه‌ره‌تای بڵاوبوونه‌وه دایه و له حاڵه‌ت ده‌رنه‌چووه و وه‌ك رابردوو نه‌بۆته‌وه دیارده، ده‌توانرێ به ئاسانی پێشی پێ بگیرێ، ئه‌وه‌ش له په‌رله‌مان و حزب و لایه‌نه‌كان و سه‌ركردایه‌تی سیاسی كورد ده‌خوازێ: سزای جاشایه‌تی وه‌ك خیانه‌تی گه‌وره و خه‌تای نیشتیمانی به یاسا رێكبخرێ و هیچ لێبوردنێك نه‌یگرێته‌وه، چونكه كورد مێژوویه‌كی تاڵی له‌گه‌ڵ لێبووردن و به‌خشینی جاشه‌كان هه‌یه له رابردوودا، ئه‌وه‌ش وایكردووه جاش و خیانه‌تكاره‌كان دڵیان به‌وه خۆشبێ كه هه‌ر كاتێ وێڵ كران و لێیان قه‌وما، به لێبووردنێكی سیاسی نه‌ك هه‌ر له خه‌تا كردن و تاوانكاری ده‌به‌خشرێن، به‌ڵكو حزب و لایه‌نه‌كان داڵده‌یان ده‌ده‌ن و بۆیان ده‌بنه‌وه په‌ناگه و له سزای گه‌ل ده‌یانپارێزن،


Dara Aram | دارا ئارام | Kurdish Music & Artists\nDara Aram دارا ئارام -\nهونه‌رمه‌ندی شێوه‌کاری کورد دارا ئارام، یه‌کێکه له‌و هونه‌رمه‌نده ده‌گمه‌نانه‌ی کورد له ده‌ره‌وه‌ی کوردستان تا ئێستا به ڕۆحێکی قووڵ و عاشقانه‌ی هونه، ژیانی ڕۆژانه‌ی خۆی بۆ هونه‌ر ته‌رخان کردووه، پرۆفێشناڵانه قوڵبوونه‌وه ومامه‌ڵه‌ی جوانی به هونه‌ره‌که‌ی به‌خشیوه. ...\nدارا ئارام خاوه‌نی چه‌ندین پێشانگای تایبه‌ت وهاوبه‌شه له وڵاتی که‌نه‌دا و وڵاتانی ئه‌وروپا، وه‌کو هونه‌رمه‌ندێکی کوردی چالاک ناسراوه.\nهه‌ر جاره‌ی به شێوه‌یه‌ک له پێشانگاکانیدا به کاره شێوه‌کاریه‌کانی ده‌مانجوڵێنێت ،ئه‌و بابه‌تانه‌ی کاری پێ ده‌کات وه‌کو نامه‌یه‌کی مرۆڤایه‌تی نیشانی ده‌دات وبه‌رده‌وام سه‌رقاڵی گه‌ڕان ودۆزینه‌وه‌ی بیری نوێیه بۆ ئه‌وه‌ی له ئه‌زمونێکدا پێمان ببه‌خشێت.\nبه لای داراوه کێشانی تابلۆیه‌ک ته‌نها پڕ کردنه‌وه‌ی چوارچێوه‌یه‌کی کانفاس نیه به چه‌ند فیگه‌رێک یان چه‌ند ڕه‌نگێک ،به‌ڵکو کاره‌کانی ئایدیا وته‌کنیکی گرتوه‌ته خۆ ،گه‌ڕان به دوای ناوه‌ڕۆک ،به دوای ئایدیای نوێ که به پێویستی مرۆڤایه‌تی ده‌زانێت بخرێته ڕوو وه‌کو ڕاستیه‌کی مێژووی ....ئاراس حه‌مه حسێن


ئێستا لە دۆخی شەڕ داین/ ئێمە دەسپێکەری شەڕ نەبووین - Mehr News Agency\nAP ١٣٩٨ Dey ٩ ١٤:٠٨\nNews Code 30094\nبە ڕاپۆرتی ئاژانسی هەواڵی مێهر، حوجەتولئیسلام حەسەن ڕۆحانی سەرۆک کۆماری ئێران لە ڕێوڕەسمی رۆژی نەتەوەیی پیشەسازی پێترۆکیمیا، وتی: لێرەدا ڕاشکاوانە دەڵێم کە سەردەمی گەمارۆ و گوشاری هەمبەر بە گەلی ئێران بە سەر دێت، ئەویش بەو پێیەی کە دژبەران و دوژمنانمان تێگەیون کە ناتوانن بە گوشاری لانی زۆری ناچار لە تەسلیم بوونمان بکەن.\nڕۆحانی وتیشی: هەموو هەوڵی ئەوان ئەوە بوو کە ئێمە بچینە سەر میزی دانوستان و لەوێ هەرچی ئەوان وتیان، قبووڵی بکەین. بەڵام نەیانزانی ئەو کارە لە ئێرانی ئیسلامی ئێمەدا مومکین نییە و لەو ماوەیەدا خەڵکی ئێمە بە تێگەیشتنی بەرزیان لە بابەتەکە گەیشتن و بە وستان و خۆڕاگری رێگەیان بە سەپاندنی بڕیاری لەو چەشنە نەدا.\nسەرۆک کۆمار بە بیرهێنانەوەی جیاوازی نێوان هەلومەرجی ئاسایی لە گەڵ هەلومەرجی جەنگی، ڕایگەیاند: هەندێک دەوڵەتی دووازدەهەم لۆمە دەکەن و دەڵێن بۆ ڕێک ئەو بەڵێنانەی لە سەرەتای ئەو دەوڵەتە دابووتان، ڕاناپەڕێنن؟ ئێمە لە هەلومەرجی ئاشتیدا ئەو بەڵێنەمان پێ دابوون، بەڵام دواتر تووشی شەڕ هاتین و ئەویش شەڕێک کە بژێرەی ئێمە نەبوو و ئێمە دەستپێکەری نەبووین. تەنانەت ئێمە بیانووشمان نەدا بە لایەنی بەرامبەر، بەڵکوو ئەوە ئەوان بوون کە دەسپێکەری ئەو شەڕە بوون و بە دوای ئەوەوە بوون کە پشتی قایمی گەلی مەزن و سەربەرزی ئێران بشکێنن.\nناوبراو جەختی کرد: دوژمنان لە ساڵی ٩٧ی هەتاوییەوە شەڕێکی بەتەوژم و هەمە لایەنەی ئابووریان لە دژی ئێمە دەست پێ کرد و دەیانەویست ئەو شەڕە، شەڕێکی سیاسیش بێت و هەموو جیهان ناچار بکەن کە دژی ئێران بوەستن، بەڵام نەیانتوانی و شکستیان هێنا. ئەوان تەنانەت دەیانەویست شەڕەکە بە بارێکی یاساییشدا ببەن و کارێک بکەن ئێران لە ڕێکخراوی نەتەوە یەکگرتووەکان و ناوەندە نێودەوڵەتییەکان بە بزاندنی یاسا تۆمەتبار بکرێت و لەو بوارەشدا دەستەوەستان مانەوە و هیچیان پێ نەکرا.\nڕۆحانی ئامادەبوونی دڵیرانەی خەڵکی لە گۆرەپانی بە یەکەمین هۆکاری بەزاندنی شەڕ و هێرشی دوژمنان زانی و ڕاشیگەیاند: خەڵکی دۆست و دوژمنیان بە جوانی لێک دەدەنەوە و سەرەڕای ئەوەی دوژمنان کەرەسە و ئامێری جۆراوجۆریان بۆ بانگەشە و چەواشەکاری لە بەردەستە، بەڵام نەیانتوانیوه گەلی ئێمە بە چەواشە ببەن.\nسەرۆک کۆمار بە ئاماژە بەوەی کە سەردارانی بەرەی ئابووری دووهەم هۆکاری سەرکەوتنی وڵات بووە، زیادی کرد: دوژمنان بیر دەکەنەوە کە ئەگەر داهاتی نەوتی خاوی ئێمە دابەزێنن، داهاتی دراومان تووشی ئاڵۆزی دێت و گوشار دەخرێتە سەر نەوتی خاومان. بەڵام هەموو پیشەسازان و کارخوڵقێنانی ئێمە هەوڵی زۆریان دا و لە نێوان داهاتی هەناردەی نانەوتیمان، پێترۆکیمیای ئێمە لە بەرەی پێشەوە بووە.\nوتیشی: کاتێک هەموو دەبینن کە لە پیشەسازیی پێترۆکیمیا نە رێگەیەکی ئاسایی، بەڵکوو بازادانی دووهەم و سێهەمیشی بە دواوە دەبێت و بەرهەمەکان بە زیاتر لە دوو هێندەی نرخی ئێستای بەرز دەکاتەوە. ئەوە نیشان دەدات کە ئەو بوارە بەستێنێکی لەبارە بۆ کار. ئەگەر پیشەسازیی دەستە خوار گەشە بستێنیت، بازاری کارییەکی زۆر باش لەو بوارانەشدا دەڕەخسێت.\nڕۆحانی ئاماژەی بەوەش دا: خۆبەڕێوەبەری لە بەشە جۆراوجۆرەکان گرینگ و بە بایەخە و دەبێ بەرەیەکی گەنج و کۆمپانیاگەلی زانست تەوەر بانگهێشت بکرێن تا شایەدی گۆڕانکاریی بەرچاو لەو بوارانەدا بین.


لە سلێمانی دەست بەسەر بڕێكی زۆری برنجدا گیرا – تۆڕی میدیایی خەڵک\n2019/12/03 - 10:36 AM\nلە یەكێك لە كۆگاكانی خۆراكدا لە گەڕەكی راپەڕینی سلێمانی دەست بەسەر بڕێكی زۆر برنجدا گیرا كە بە خراپی هەڵگیرابوو، بەو هۆیەوە تەواوی برنجەكە لەناوبرا.\nقائیمقامیەتی سلێمانی لە ماڵپەڕی فەرمی خۆیدا نوسیویەتی”بەپێی راپۆرتێكی لیژنەی كۆگاكانی سەر بە لیژنە هاوبەشەكانی قائیمقامیەتی سلێمانی لە یەكێك لە كۆگاكاندا دەستگیراوە بەسەر بڕی (31) تۆن برنجی جۆری (دۆلفین سی و دیار)دا كە تێبینی كراوە (ئەسپێ)ی تێدایە، دوای بڕیاری ئەنجامدانی پشكنین بۆ ئەو برنجە و پشكنینی فیزیایی، دەركەوت شیاوی خواردن نییە، لەسەر داوای خاوەنەكەیش دووبارە پشكنینی بۆ كراوەتەوە، بەڵام بەپێی ئەنجامی پشكنینەكانی چاودێری تەندروستی دەركەوتووە برنجی (دیار 25كگم) بەرواری بەرهەمهێنان (5/2019 بۆ 5/2021) و برنجی (دۆلفین سی 25كگم) بەرواری دەرچوون (3/2019 بۆ 3/2021) بەهۆی بوونی (ئەسپێ) تێیاندا شیاوی خواردن نین”.\nهەروەها هاتووە”دوای ئەنجامی پشكنینەكان و بڕیاری كۆتایی، تەواوی برنجە خراپبووەكە لەلایەن لیژنەی تایبەتەوە لەناوبرا”.\nهۆكاری دواخستنی دانیشتنەكەی ئەمڕۆ پەرلەمانی عیراق ئاشكرا بوو


فۆڕمی تۆمارکردنی بابەت | 03-01-2019\n$باکووری کوردستان$ - دووەمین دانیشتنی پێنجەمین دادگەی سزا قورسەکانی شاری #وان# دەربارەی دۆسیەی ڕۆژنامەوان #ئیدریس یڵماز# کە بە تۆمەتی (ئەندامەتیی ڕێکخستن) بۆی کرابوویەوە، بەڕێوەچوو. یڵماز لە بەندیخانەی خارپێت-ەوە لە ڕێی سیستەمی دەنگ و ڕەنگ (SEGBÎS) بەشداری لە دانیشتنەکەدا کرد. ڕۆژنامەوان ئیدریس یڵماز لە چێوەی بەرگری لە خۆکردندا هەمان قسەکانی یەکەمین دانیشتنی دادگەی دووبارە کردەوە. هەروەها پارێزەرانی ناوبراو جارێکی دیکە داوایان کرد گوێ لە شایەتحاڵەکان بگیرێت و کاتی زیاتریان پێبدرێت. دەستەی دادگە هەموو داواکارییەکانی ڕەتکردەوە و بە بیانووی (ئەندامەتیی ڕێکخستن) سزای 6 ساڵ و 3 مانگ زیندانی کردنی بۆ ڕۆژنامەوان ئیدریس یڵماز بڕیەوە. $رۆژهەڵاتی کوردستان$ - ژمارەیەک لە نوێنەرە کوردەکانی چوار پارێزگای رۆژهەڵات لە نامەیەکدا دەنگی نارەزایەتی خۆیان بەرامبەر بە هێرش و هەڕەشەکانی تورکیا بۆ سەر کوردانی رۆژئاوا دەگەیەننە سکرتێری #نەتەوە یەکگرتووەکان# و داوا دەکەن رێگری بکەن لە هێرشکردنی حکومەتی تورکیا بۆ سەر سوریا و کۆمەلًکوژکردنی بێ بەزەییانەی هاووڵاتیانی کوردی ئه و وڵاتە.=KTML_ImageCaption_Begin==KTML_StyleDiv=width:30%;height:20%;float:right;=KTML_ImageCaption_Target_Link=https://www.kurdipedia.org/files/relatedfiles/2018/165053/0013.JPG=KTML_ImageCaption_Title=لە مەهاباد 70 سانتیمەتر بەفر باریوە=KTML_ImageCaption_CaptionStyle=000000=KTML_ImageCaption_Caption=لە مەهاباد 70 سانتیمەتر بەفر باریوە=KTML_ImageCaption_End= - بەڕێوەبەری رێگاوبان و گواستنەوەی #مەهاباد# رایگەیاند، سەرلەبەیانیی ئەمڕۆ بارینی بەفر لە مەهاباد دەستیپێکردووە و نزیکەی 70 سانتیمەتر باریوە و بەفربارین بەردەوامیی هەیە. - کاروانێک لە #کۆڵبەر#ان لە شاخەکانی سنووری ناوچەی سۆمای برادۆستی #ورمێ# دەکەونە کەمینی هیزە نیزامییەکانی حکوومەتی ئێران و بە هۆی تەقەی ئەو هێزانە کۆڵبەرێکی کورد بە ناوی یەعقووب (کامیان) نیک سیرەت کوڕی ڕەزاق خەڵکی گوندی جۆجەهی سەر بە سۆمای برادۆست گیانی لە دەست داوە. $باشووری کوردستان$ - ماڵپەڕی پوک میدیا کە میدیای فەرمی یەکێتییە، ئەمڕۆ بڵاویکردوەتەوە، کاتژمێر 10:30 خولەکی شەوی ڕابردوو، لە گەڕەکی برایەتی #هەولێر# هێزێکی سەربە ئاسایشی پارتی هەڵیانکوتاوەتە سەر ماڵی 'پێشڕەو ویستی' کارگێڕی مەڵبەندی سێی هەولێری یەکێتیی و ڕفاندویانە. ئاماژەی بۆ ئەوەش کردووە، لەلایەکی دیکەوە له گەڕەکی ڕۆشنبیری شاری هەولێر هێزی ئاسایشی پارتی هەوڵی ڕفاندنی کادیرێکی یەکێتی بەناوی 'لێزان بەکر'-یان دا. - بەڕێوەبەری ئاسایشی هەولێر رایدەگەیەنێت: بەهۆی ئەوەی هێزێکی یەکێتی کادیرێکی ئێمەیان دەستگیرکردوە، بۆیە ئەوانیش ئەو کادیرەی یەکێتیان دەستگیرکردوە.=KTML_ImageCaption_Begin==KTML_StyleDiv=width:30%;height:20%;float:left;=KTML_ImageCaption_Target_Link=https://www.kurdipedia.org/files/relatedfiles/2018/165053/0009.JPG=KTML_ImageCaption_Title=چۆمان، بەفر ڕێگای لە سەدان کەس گرتووە=KTML_ImageCaption_CaptionStyle=000000=KTML_ImageCaption_Caption=چۆمان، بەفر ڕێگای لە سەدان کەس گرتووە=KTML_ImageCaption_End= - بەهۆی بارینی بەفرێکی زۆرەوە، ڕێگای نێوان #حاجی ئۆمەران# – #چۆمان# گیراوە، ئەوەش بووەبەهۆی ئەوەی سەدان ئۆتۆمبێلی بارهەڵگر و تایبەت بووەستن. - راکان جبووری، پارێزگاری بەوەکالەتی #کەرکوک# هێزێکی ئەمنی لەگەڵ ئەحمەد رەجەب داود عوبێدی ناردووە و چوونەتە نێو بەڕێوبەرایەتی وەرزش و لاوانی کەرکوک بۆ ئەوەی رەجەب داود عوبێدی وەک بەڕێوەبەری نوێی بەڕێوەبەرایەتی وەرزش لاوان لە شوێنی بەڕێوەبەری ئێستا کە کوردە، دەستبەکاربێت. - ئەمرۆ ژمارەیەک لە ڕێکخراوەکانی کۆمەڵگای مەدەنی هەولێر و #سۆران# لەبەردەم پەرلەمانی پەرلەمانی کوردستان گردبوونەوەیەکیان ئەنجامدا و لە گردبوونەوەکەدا یاداشتێکیان خوێندنەوە، یاداشتەکەشیان رادەستی پەرلەمان کرد. هاوار هەرکی، نوێنەری ڕێکخراوەکان، یاداشتەکەی خوێندوە، کە تیایدا هاتبوو: ئەمڕۆ هاتین بە پەرلەمانتاران بڵێین، کاربکەن بۆ ئەوەی چیتر ژنان نەبنە قوربانیی دەستی کۆمەڵگای بەبیانووی شەرف و هۆکاری تر. - بەشێک لە خوێندکارانی پۆلی 12ی شارۆچکەی #کەلار#، دژی جێبەجێکردنی سیستمی 50 بە 50 لە تاقیکردنەوەکانی وەرزیی یەکەم و دووەمی خوێندن، لە بەردەم بینای پەروەردەی #گەرمیان# گردبوونەوەیەکی ناڕەزایەتییان ئەنجامدا و داوای هەڵوەشاندنەوەی ئەو بڕیارەیان کرد. $دەرەوەی کوردستان$ - موهەنەد عيقابی، بەڕێوەبەری راگەياندنی دەستەی #حەشدی شەعبی#، ئاشکرای کرد: ژووری ئۆپراسيۆنی ئەمنی فرياکەوتن، لە نێوان عێراق و سوريا دروستکراوە بۆ رووبەڕووبوونەوەی هەر حاڵەت و کەموکوڕييەکی ئەمنی کە بەهۆی پاشەکشەی هێزەکانی ئەمريکاوە دروستببێت، هێزی پێشمەرگەش له و ژوورەدا بەشدارە.=KTML_ImageCaption_Begin==KTML_StyleDiv=width:30%;height:20%;float:left;=KTML_ImageCaption_Target_Link=https://www.kurdipedia.org/files/relatedfiles/2018/165053/0011.JPG=KTML_ImageCaption_Title=لە گاڵتەوگەپەکانی ئەمڕۆ: 03-01-2019=KTML_ImageCaption_CaptionStyle=000000=KTML_ImageCaption_Caption=لە گاڵتەوگەپەکانی ئەمڕۆ: 03-01-2019=KTML_ImageCaption_End= - هەردوو سەرۆکی داگیرکەرانی ئێڕاق و تورکیا لە ئەنکەڕە کۆبوونەوە. - رۆژنامەی لوپاریزینی فەرەنسیی بڵاویکردەوە، ئیمانۆئێل ماکرۆن سەرۆک کۆماری فەرەنسا رۆژی چوارشەممە (دوێنێ) لەبارەی بڕیاری کشانەوەی دوناڵد ترامپ سەرۆکی ئەمریکا لە سوریا، بە تەلەفون قسەی لەگەڵ ڤلادیمیر پوتین سەرۆکی رووسیا کردووە. رۆژنامەی لوپاریزێنی فەرەنسی هەواڵەکەی لە کۆشکی ئیلیزێ وەرگرتووە و بەپێی ئەو هەواڵە، ماکرۆن لە پەیوەندییە تەلەفونییەکەیدا بە پوتینی وتوە، پێویستە کورد بپارێزێت. - سەرۆکی کۆمسیۆنی پەیوەندییەکانی دەرەوەی پەرلەمانی ئەڵمانیا داوا و پێشنیار دەکات، کە لەپێناو پاراستنی ڕۆژئاوای کوردستان و باکوری سوریا ناوچەی ئارام و دژە فڕین دروست بکرێت، بۆ ئەوەش داوا لە حکومەتی وڵاتەکەی و فەرەنسا دەکات پێشنیارەکە بدەنە نەتەوە یەکگرتووەکان. - کوردەکانی نیشتەجێی تارانی پێتەختی ئێران، بە مەبەستی ڕێزگرتن و دەربڕینی ئەمەگناسیی خۆیان بەرانبەر بە دوو هونەرمەندی نەتەوەییی کورد، #مریەم قازی# و #سمکۆ پاکزاد#، کۆڕیادێکیان لە نووسینگە کۆڕی کوردانی تاران بەڕێوە برد. ئەو کۆڕیادە کە لە لایەن لێژنەی نووسینگەی کۆڕی کوردانی تارانەوە ڕێکخرابوو، بە بەشداریی لێژنە ئەدەبیی کوردانی دانیشتووی تاران (ڕامان)، لێژنەی ژنانی کوردانی دانیشتووی تاران، ئەدیبان، هونەرمەندان، خوێندکارانی کوردی زانکۆوەکانی تاران، کەسایەتییە مەدەنی و ناسراوەکانی کورد و کوردانی دانیشتووی تاران، بەڕێوە چوو.


گه‌رمیان...پێکدادانی دو ئۆتۆمبێل سێ برینداری لێدەکەوێتەوە\nقودسەكان، لەناو یاسای دارستاندا !\nرستەیەك كە شیاوی راڤەكردنی رووداوی ئەو ئیمزایە بێت كە سەرۆكی ئەمریكا لەبارەی خاوەندارێتیی قودسەوە، كردی، ئەوەیە كە، ئەو شارە دێرینە، كە تەمەنی (6) هەزار ساڵە، بەدرێژایی مێژوو، قوربانیی یاسای دارستان بووە!. هەر هێزو دەوڵەت و ئیمبراتۆرییەتێك، هەر ئاین و نەتەوەو حەشامەتێكی مرۆیی، بەهێز بووبێت، ئەو دەستی بەسەردا گرتووە، لەبەرامبەردا، ئەوەی لەناو ئەم یاسایەدا لایەنی لاواز بووبێت، دەرپەڕێنراوەو گورزی كوشندەی بەركەوتووە. بەڵگە ئەوەیە كە قودس، یان بەناوەكەی تری، ئۆرشەلیم، لەدیرۆكی خۆیدا، (2)جار تەخت و وێرانكراوە، (23)جار تەوقكراوە، (52)جار هێرشی كراوەتەسەر، (44)جاریش داگیركراوە.\nهەڵبەتە بكەری ناو ئەم یاسا دارستانییە، زۆربوون، هەر لەجەنگەكانی جولەكەو رۆمانییەكان لەسەرەتای ساڵانی زاینیەوە، بۆ جەنگ و ململانێی خوێناوی نێوان رۆم و فارسەكان (395-614ز)، تا دەگاتە فتوحاتی ئیسلامی (636ز) دوای ئەوەی كە موسڵمانان (500)ساڵی رەبەق لەسەردەمی فەرمانڕەوایی رۆمانییەكان لە قودس بێبەش كرابوون، پاشان سەردەمی توركە سەلجوقییەكان(1076ز) و دواتریش شاڵاوی خاچپەرستەكان (1099ز)، تا درێژ ئەبێتەوە بۆ جەنگی حەتین-ی سەڵاحەدین ئەیوبی(1187ز)، پاشتر سەرلەنوێ گرتنەوەی لەلایەن خاچپەرستانەوە، دواتریش داگیركاریی خواریزمییەكان (1244ز) و پاشان كۆنترۆڵكردنەوەی لەلایەن عوسمانییەكانەوە (1517ز) بۆ ماوەی (400)ساڵ، ماوەیەكیش لەبندەستی میسرییەكان (1831-1840ز)، ئەمە تا جەنگی جیهانی یەكەم كە دەكەوێتە ژێر دەسەڵاتی هاوپەیمانان و ئینتیدابی بریتانی و ئاكامیش لە بەڵێننامەی بلفۆر-ەوە (1917ز) سەردەردێنێت كە نیشتمانێكی نەتەوەیی بۆ جولەكان لەفەلەستین پێشنیار دەكات، دواتریش راگەیاندنی دەوڵەتی ئیسرائیلی (1948ز) تا دەگاتە رۆژگاری ئەمڕۆ.\nلەو مێژووە دورودرێژەدا، بەسەدان تاوانی مرۆیی گەورە، قەسابخانەو رەفتاریی بەربەرییانە بەڕێوەچووە، سەدان هەزار لە جولەكە و مەسیحی و موسڵمانان كوژراون، لەگەڵ ئەوەشدا ناسنامەو خاوندارێتییەكەی یەكلانەبۆتەوە، چونكە یاسای دارستان خۆی، یاسای جەنگێكی ناكۆتایە!. ئەوەی ئەمڕۆ ترەمپ-یش دەیكات، هەڵوێستێكی نوێ نییەو درێژەدانە بە هەمان یاسا، چونكە جیهانی عەرەبی و ئیسلامی، تەنانەت خودی فەلەستینییەكانیش، سەرلەبەر، لاوازو بێ هێزو دابەشبوون، بەشێكی زۆری وزەی خۆیان لەجەنگ و ململانێی تایەفی و مەزهەبی و ئایدیۆلۆژی و نەتەوەیی یەكتردا خەرج دەكەن، بەمەش لایەنی لاوازی ناو یاسای دارستان پێدەهێنن.\nحاڵی قودسی عەرەب و جیهانی ئیسلامیش، وەك حاڵی ئێستای قودسەكەی نەتەوەی كوردە"كەركوك"، ئەوەی ئەم شارەی لەبن كۆنترۆڵی كورد دەرهێنا، توانای دەوڵەتێكە كە پشتئەستوورە بەسەرچاوە جیاوازەكانی هێز، هەرچی كوردە، بەهەموو هێزی خۆیشی بجەنگایە، نەیدەپاراست، بەڵكو ئێستا، وەك شارە سوننەنشینەكانی دی، دەبووە (خۆڵەمێش)!.


هاوڕێیه‌تی باش ئه‌م سوده زانستیه‌شی هه‌یه\nتوێژینه‌وه‌یه‌ك ئاشكرایده‌كات، نزیكی و قوڵی هاوڕێیه‌تی سودێكی زۆر به مرۆڤ ده‌گه‌یه‌نێت و هۆكارێك ده‌بێت بۆ گواستنه‌وه‌ی ئۆكستۆسین له له‌شدا و فشار و دڵه‌ڕاوكێ كه‌مده‌كاته‌وه.\nبه‌پێی توێژینه‌وه‌یه‌كی زانكۆی كالیفۆڕنیای وڵاتی ئه‌مریكا, كه له‌سه‌ر كۆمه‌ڵێك جرج ئه‌نجامیانداوه، ئاشكرایده‌كات؛ هاوڕێیه‌تی قوڵ و به‌هێز، ده‌بێته هۆی كه‌مكردنه‌وه‌ی دڵه‌ڕاوكی‌ً و فشاری مێشك.\nئیلیزابێس كیربی، سه‌رپه‌رشتیاری توێژینه‌وه‌كه، كه ئه‌نجام و ورده‌كاریه‌كه‌ی له گۆزاری زانستی " Neuro psychopharmacology " بڵاوكردوه‌ته‌وه، باس له‌وه‌ده‌كات، هاوڕێیه‌تی قوڵ و به‌هێزی نێوان مرۆڤه‌كان، یاخود ئاژه‌ڵه‌كان ده‌بێته هۆی زیاتر چالاكی و خێرای زیادكردنی ئۆكستوسینی له‌ش، له‌هه‌مان كاتدا فشار و دڵه‌ڕاوكێ كه‌مده‌كاته‌وه.\nكیبی، توێژینه‌وه‌كه‌ی له‌سه‌ر چه‌ند جرجێك ئه‌نجامداوه، دوای ته‌واوبونی تاقیكردنه‌وه‌كانی و سه‌رپه‌رشتی كردنیان بۆی ده‌ركه‌وتوه، ئه‌و جرجانه‌ی كه زۆر له‌یه‌كتره‌وه نزیك بون و هاوڕێیه‌تیان باشبوه، زیاتر جوڵاون و ئۆكستوسنیان به‌شێوه‌ی زۆر خێرا زیادی كردوه. ئۆكستۆسینیش ده‌بێته هۆی زیادكردنی هۆرمۆن و جوڵه زیاد ده‌كات. به‌تایبه‌تی كاتێك هاوڕێكان یه‌كتر ماچده‌كه‌ن یان یه‌كتر له ئامێزده‌گرن


گڵۆپی سه‌وزی ئه‌مریكا، سه‌دام و گلاسپی\nله ٢٥ ته‌موزی ١٩٩٠، ئه‌پریڵ گلاسپی، باڵیۆزی ئه‌وكاتی ئه‌مریكا له به‌غداد، له كۆبونه‌وه‌یه‌كی له‌گه‌ڵ سه‌دام حسین، سه‌رۆكی ئه‌وكاتی عێراق، گفتوگۆ له‌سه‌ر چه‌ند پرسێك ده‌كه‌ن و په‌یامێكی جۆرج بۆشی باوك، سه‌رۆكی ئه‌وكاتی ئه‌مریكا، پێیه بۆ سه‌دام.\nگلاسپی له سه‌ره‌تای قسه‌كانیدا به پیاهه‌ڵدانێك به سه‌دام و نرخاندنی هه‌وڵه‌كانی سه‌دام بۆ ئاوه‌دانكردنه‌وه‌ی عێراق ده‌ستپێده‌كات، وه‌ك ئه‌ته‌كێتێكی دیبلۆماسی. له‌پرسی بڵاوه‌پێكردنی سوپای عێراق له باشور و نزیك سنوره‌كانی كوه‌یت، باڵیۆزه‌كه‌ی ئه‌مریكا ده‌ڵێت "ئه‌وه ئیشی ئێمه نیه باس له بڵاوكردنه‌وه‌ی سوپای وڵاته‌كه‌ی بكه‌ین له هه‌رشوێنێك ئه‌ته‌وێت، به‌ڵام كاتێك هه‌ڕه‌شه له كوه‌یت ئه‌كه‌یت ئه‌وه جێگه‌ی نیگه‌رانی ئێمه‌یه."\nدواتر سه‌دام بیانو ئه‌هێنێته‌وه و گوایه ئه‌وه بۆ ڕێگرتنه له "ته‌ماحكاری" كوه‌یت، له وه‌ڵام دا گلاسپی ده‌ڵێت "ئه‌مریكا كاری به كێشه‌ی نێوان دوو ده‌وڵه‌تی عه‌ره‌بی براوه نیه، ئه‌وه كێشه‌ی خۆتانه كه ئه‌و ناكۆكیانه چاره‌سه‌ربكه‌ن". سه‌دام به‌مه زۆر پێده‌كه‌نێت و زۆر دڵخۆش ئه‌بێت.\nهه‌فته‌یه‌ك دوای ئه‌و دانیشتنه سه‌دام په‌لاماری كوه‌یت ئه‌دا كه شیكردنه‌وه‌كان ئاماژه به‌وه ئه‌كه‌ن كه دبلۆماتكاره ئه‌مریكیه‌كه ویستویه‌تی رێز بنوێنێ بۆ عێراق كه ئه‌مریكا نابێته به‌شێك له كێشه‌ی نێوان "وڵاتی عه‌ره‌بی برا" به‌ڵام سه‌دام ئه‌وه به گڵۆپی سه‌وزی ئه‌مریكا تێگه‌شتوه و په‌لاماری كوه‌یت ئه‌دات، دواتریش ده‌رئه‌نجامه‌كه‌یمان بینی.\nئه‌م هه‌ڵه تێگه‌شتنه له زمان دبلۆماسی ئه‌مریك له هه‌ندێك جێگه‌ی تر دورباره بۆته‌وه، به‌ڵام ئه‌مریكا هه‌رگیز له ئاست كاره‌ساتی مرۆیی و خوێنرشتن و شه‌ڕ بێلایه‌ن نیه، هه‌رچه‌نده هه‌وڵی زۆر ئه‌دات خۆی به‌دور بگرێت له كێشه‌ی ناوخۆیی چه‌ند لایه‌نێكی یه‌ك وڵات یان یه‌ك نه‌ته‌وه‌ی هاوزمانی وه‌ك عه‌ره‌ب.\nله پرسی شنگالدا ئه‌وه ڕوونه كه ئه‌مریكا هیچ گرفتێكی له‌وه‌دا نیه كه ئێزیدیه‌كانی هێزی تایبه‌ت به‌خۆیان هه‌بێت، به‌ڵكو به بیرۆكه‌یه‌تی باشی ئه‌زانێت، وه ئه‌وه‌ش گرفت نیه بۆ واشنتۆن كێ ڕاهێنانی پێكردوون هێنده‌ی گرنگه بتوانن به‌رگری له‌ناوچه‌كانی خۆیان بكه‌ن له‌دوای داعش.\nبه‌ڵام به‌رپرسانی كورد و به‌تایبه‌ت به‌رپرسانی پارتی چه‌ند جارێك هه‌وڵیانداوه ڕای ئه‌مریكا بزانن له پرسی شنگال و بونی په‌كه‌كه.\nمن بۆخۆشم له‌چوارچێوه‌ی كاری ڕۆژانه‌ی خۆم بۆ ئێن ئاڕ تی به‌دواداچونم بۆكردوه، ئه‌وه‌ی به‌رده‌ستی من كه‌وتووه هه‌مان وه‌ڵامه كه به‌رپرسانی كوردیش وه‌ریانگرتوه ئه‌ویش بریتیه له "ئه‌مریكا نابێت به به‌شێك له ململانێی ناوخۆی كورد و كورد، ئه‌وه كێشه‌ی ناوخۆی خۆتانه و چاره‌سه‌ری بكه‌ن".\nله راستیشدا ئه‌مریكا و ئه‌م ئیداره‌یه نایه‌وێت خۆی به كێشه ناوخۆییه‌كانی عێراقیش سه‌رقاڵ بكات.\nبۆ ئه‌مریكا گرنگ نیه شنگال سه‌ر به هه‌رێمه یان عێراق، ده‌بێته كانتۆن یان پارێزگا، ئایدیۆلۆجی ئۆجه‌لان به‌سه‌ریا زاڵه یان ناسیۆونالیستی كوردی؟ ئه‌وه‌ی گرنگه ئه‌و ناوچه‌یه ئیداره بكرێت و خه‌ڵكه‌كه‌ی بتوانن به ئاشتی بژین.\nبه‌ڵام كاتێك ململانێكان بگه‌نه قۆناغی شه‌ڕ و كوشتار، ئیدی ئه‌وكات ئه‌مریكا ته‌نیا وه‌ك ناوبژیوان نایه‌ته ناوكێشه‌كه، به‌ڵكو ده‌بێته هێزی یه‌كلاكه‌ره‌وه، به‌تایبه‌ت كه ئه‌مه په‌یوه‌ندی به ئێزیدیه‌كانه‌وه هه‌یه كه ڕووبه‌ڕووی قڕكردن بونه‌ته‌وه، وه كوشتنی ئێزیدییه‌كان له‌ژێر ناوی په‌كه‌كه، نابێته هۆی بێده‌نگكردنی ئه‌مریكا.\nئه‌مه بۆ دۆخی هه‌رێمی كوردستانیش ڕاسته. ئه‌گه‌ر له كێشه‌یكانی ناوخۆی هه‌رێم هه‌ر هێزێك بتوانێت به كه‌مترین توندوتیژی كۆنترۆڵی دۆخه‌كه بكات، ته‌نانه‌ت دامه‌زراوه‌كانی دیموكراسیش په‌كبخرێت ئه‌مریكا وه‌ك هێزی یه‌كلاكه‌ره‌وه نایه‌ته ناوگه‌مه و ته‌نیا نیگه‌رانی ده‌رده‌برێت، به‌ڵام ئه‌گه‌ر ئه‌مه سه‌ریكێشا بۆ خوێنرێژی و شه‌ڕی چه‌كداری، ئه‌وه ئه‌مریكا ده‌بێته به‌شێك له گرفته‌كه و هه‌ردولایه‌ن كێشه‌كه ناچارده‌كات به دانوستان، به‌تایبه‌ت كه له‌و وڵاتانه‌ی ئه‌مریكا بوونێكی كاریگه‌ری هه‌یه.


شانۆیی دوو منداڵە ئاوارەکە.\nلەگەڵ نوسینی شانۆکەدا هۆنراوەی گۆرانی منداڵانم فەرامۆش نەکرد، یەکێک لە هۆنراوەکانی:\nئاسمان تۆ جوانی تۆ فروانی\nتۆ ماڵی زەوی و ئەستێرەکانی\nلە ئامێزدا خۆر ئەدرەوشێتەوە\nمانگ پێئەکەنێت ئە گەشێتەوە\nزەوی تۆ جوانی\nڕازاویتەوە بە باخچەو کانی\nتا هەموو بژین بەکامەرانی\nگشت بە یەکسانی.\nتیپی هونەری منداڵانی سلێمانی وەک هەمیشە خەندەو بزەو هیوا دەگێڕێتەوە ،لەهەرێمێکی پڕلە کێشمە وململانێی سیاسی ناتەندروستدا،لەهەرێمێکدا کە چواردەوەی بەداگیرکەران و ناحەزانی نەتەوەی کورد تەنراوە،، تیپی هونەری منداڵانی سلێمانی وانەی گەشبینی و ئومێدو هیوا لەسەر تەختی شانۆ دەڵێتەوە و پێمان دەڵێت ئێمەی منداڵانی کورد میرات گری داهاتوی کوردستانین، گەر ئێوەی گەورەو باڵا دەست ئەمڕۆ لە ململانێ و کێشمەکێشی بەرژەوەندی تایبەتیتاندا دروێنەی کینەو سەرقاڵی سڕینەوەی یەکترن ئەوە ساڵانی داهاتوو، نەک لەسەر شانۆی سیاسەت و دەسەڵات بەڵکو لە سەر شانۆی ژیانیش نامێنن ئەوە ئێمەین منداڵانی کوردستان داهاتوی نیشتیمان و نەتەوە لە گەردنماندایە و ، لە ئێستاوە نەمامی خۆشەویستی یەکسانی ئومێد هیوا دەڕوێنین.\nتیپی هونەری منداڵانی سلێمانی بەگۆرانی و ئاهەنگ ڤیستیڤاڵ و بە شانۆ نەخشەی داهاتوویەکی نوێ بۆ نەوەکانی داهاتوو دەکێشێت، لە شانۆی دوومنداڵە ئاوارەکەدا شانۆکەم بە هۆنراوەی ناسک و ڕازاندۆتەوە بۆیە منداڵە چاو گەشەکان هەم بێزار نەبن هەم فێری ئەوە بن بە دەم سەما و ئاوازەوە پێشوازی لە ژیان و داهاتوو بکەن، وەک بەڕێز هەژار عوسمان هۆنراوەکانی بە ئاوازی دڵگیرخۆش شیرین کردووە.\nشانۆی دوو منداڵە ئاوارەکە یەکێک بووە لەو نوسینانەم بۆ منداڵان زۆر سەرقاڵ و ماندوی کردم ئاسان نییە نوسینی شانۆ بۆمنداڵان، بەڵام دوای ئەوەی لە نوسینی بومەوە شانۆکەم کەوتە بەر دیدەی مۆفەق لهۆنی، ئەو پیاوەی بۆ سی ساڵ دەچێت کات و تەمەنی پڕئەزموونی خۆی بەخشیوەتە منداڵانی نەتەوەکەی ئەو کات منیش ئاهێکی خۆشیم هەڵکێشا و وتم نرخی زێڕ لای زەڕەنگەرە.


پەروەندە سازی ئیدارەی ئیتلاعاتی سەقز بۆ دوو چالاکی کرێکاری – چاونیوز\nپەروەندە سازی ئیدارەی ئیتلاعاتی سەقز بۆ دوو چالاکی کرێکاری\nچاونیوز: ئیدارەی ئیتلاعاتی شاری سەقز، سکاڵای لەسەر “مەحموود ساڵحی” و “عوسمان ئیسماعیلی” تۆمار کردووە و دۆسیەیەکی نوێی بۆ ئەو دوو چالاکە کرێکارییە پێک هێناوە.\n“عوسمان ئیسماعیلی”، چالاکی کرێکاری، بە بڵاوکردنەوەی ئەم هەواڵە لە فەیسبووکی کەسیی خۆیدا، نووسیویەتی: “ڕۆژی یەکشەممە ١٤ی بانەمەڕ، لەلایەن دادگوستەریی سەقزەوە نامەیەکم پێگەیشت کە خۆم بە لقی ٥ی دادیاریی ئەو شارە بناسێنم و پاش وەرگرتنی نامەکە، ڕۆژی دووشەممە ١٥ی بانەمەڕ، سەردانی ئەو لقەم کرد و خۆمم ناساند و بە دادوەرەکەم ڕاگەیاند کە وەها نامەیەکی بۆ هاتووە، دەکرێت بڵێن دۆسیەکە چییە؟ دادوەر پاش خوێندنەوەی دۆسیەکە ڕایگەیاند، ئیدارەی ئیتلاعات لەسەر تۆ و مەحموود ساڵحی سکاڵای تۆمار کردووە و پاش لێکۆڵینەوەی دۆسیەکەی ئاگادارتان دەکەینەوە”.\nئەو چالاکە کرێکارییە هەروەها نووسیویەتی: “پاش دەستخۆشیکردن لە دادوەرەکە بۆ ڕوونکردنەوەی، پێم ڕاگەیاند کە هەر کات ئێمەتان ئاگادار کردەوە، ئامادەی دادکۆکیکردن لە دۆسیەکەمم، بەڵام ئێمە هیچ ئاگادار نین کە ئیدارەی ئیتلاعات بۆ چی لەسەر ئێمە سکاڵای تۆمار کردووە، چوونکە دۆسیەکەیان پێ نەداوین هەتا موتاڵای بکەن.”\nڕۆژی چوارشەممە ١٠ی بانەمەڕ، ئەو دوو چالاکە کرێکارییە، لە ڕێگای تەلەفۆنەوە بانگهێشتی ئیدارەی ئەماکنی هێزە نیزامییەکانی سەقز کرابوون، بەڵام ئەو دوو چالاکە کرێکارییە لە چوون بۆ ئەو ناوەندە ئەمنییەتییە خۆیان بواردووە.\nچالاکی، کرێکاری، سەقز، ئیتلاعات، چاونیوز\t۱۳۹۹-۰۲-۱۶\nتاگەکانی بابەتچالاکی، کرێکاری، سەقز، ئیتلاعات، چاونیوز


دکتۆر که‌مال سه‌یدۆ: هه‌ر که‌س به شێوازێک شه‌ری داعش ده‌کات و هه‌ر کام له به‌رژه‌وه‌ندی خۆێ\nله شه‌ری سوریادا چه‌ندین لایه‌ن به‌شدارن، سه‌ره‌رای ئه‌وه‌ی شیانی هه‌یه له چه‌ند خاڵێکدا هاوبه‌ش بن، به‌ڵام خاڵی جیاوازیش له نێوانیاندا که‌م نییه. ئایا هه‌ر شه‌ر دژ به داعشه که خاڵی هاووبه‌شیانه؟ چین ئه‌و خاڵانه‌ی که له یه‌کیان جیا ده‌کاته‌وه؟\nدکتۆر که‌مال سه‌یدۆ بەرێوەبەری بیرۆێ رۆژهەڵاتی ناڤین بۆ گەلانی ژێرگەڤە لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت" وا بزانم هه‌ر داعش خاڵی هاووبه‌ش نییه، له‌به‌ر ئه‌وه‌ی شێوازی شه‌ر کردن له‌گه‌ڵ داعش وه‌کو یه‌ک نییه، رژیم به شێوازێک شه‌ری داعش ده‌کات، کورد به شێوازێک، تورکیاش ده‌ڵێ منیش شه‌ری داعش به شێوازێکی تر ده‌که‌م، گروپه ئیسلامیه گوایه که خۆیان به مۆدیرن ده‌زانن، ئه‌وان به شێوازێکی تر، به‌ڵام ئه‌و هێزه‌ی که له راستیدا شه‌ری داعش ده‌کات له‌و بروایه‌دام کورده، له‌به‌ر ئه‌وی داعش مه‌ترسیه‌کی مه‌زنه له‌به‌ر ئه‌و کارانه‌ی له کۆبانی و له شه‌نگاڵ ئه‌نجامیان دا، به‌ڵام ئه‌وانه‌ی تر داعش وه‌کو تاکتیک به کاردێنن جارێک له دژی کورد و جارێک له دژی لایه‌نێکی تر".\nدکتۆر که‌ماڵ هه‌ر وه‌ها ده‌ڵێت " ئه‌و خاڵانه‌ی که ئه‌و وڵاتانه‌ی که له سوریا شه‌ر ده‌که‌ن وه یاخود پشتێوانیان لێ ده‌که‌ن زۆرن، روسیا و ئێران ده‌یانه‌وێ حکومه‌تی شام له‌سه‌ر ده‌سه‌ڵات بمێنێته‌وه، که خاڵێکی هاووبه‌شه، به‌ڵام داعش و گروپه ئیسلامیه‌کانی تر رکابه‌ری له‌گه‌ڵ تورکیا، له‌گه‌ڵ قه‌ته‌ر ئه‌وان ده‌یانه‌وێ رژیم له شام نه‌مێنی، کورد ده‌یه‌وێ رژیم نه‌مێنێ وه له شوێنی رژیم گۆڕانێکی بنه‌ڕه‌تی بێته کایه‌وه و له جیاتی رژیمی شام سیستمێکی دیمۆکراسی بێته کایه‌وه که له ساییه‌ی دا کورد و نه‌ته‌وه‌کانی تر بتوانن به شێوه‌یه‌کی باشتر بژێن".\nدکتۆر که‌ماڵ ده‌شڵێت " زۆری گروپ و لایه‌نه‌کان دژ به سیستمی فیدرالین له سوریا چ داعش چ رژیم، چ گروپه ئیسلامیه‌کان، تورکیا، قه‌ته‌ر، عه‌ره‌بستابی سعودی، ئێران، به‌ڵام هه‌ڵویستی ئه‌مه‌ریکا و روسیاله فیدراڵی دیار نییه، هه‌رچه‌ن روسیا جار جار باسی فیدرالی ده‌کات، به‌ڵام کاتێک له‌گه‌ڵ تورکیا داده‌نیشن پێداگری له‌سه‌ر فیدرالی ناکات، ئه‌مه‌ریکاش پشتێوانی له کورد ده‌کات و کوردیش زۆر سوپاسگوزاره بۆ ئه‌مه‌ریکا و خۆێ به دۆستی ئه‌مه‌ریکا ده‌زانێت".


روونکردنەوەی پۆلیس لەبارەی ئەو کەسەی لە رانیە ‘بانگەشەی پێغەمبەرایەتی دەکرد’ – سنور میدیا\nروونکردنەوەی پۆلیس لەبارەی ئەو کەسەی لە رانیە ‘بانگەشەی پێغەمبەرایەتی دەکرد’\nژمارەی بینین: 677\nئەمڕۆ دووشەممە کەسێک لەنێو بازاڕی رانیە بانگەشەی پێغەمبەرایەتی دەکرد و دواتر بووە دەمەقاڵێی لەگەڵ چەند کەسێکی دەوروبەری، بەوهۆیەشەوە هێرشکرایە سەری و بە “شەق و بۆکس” رووبەڕووی یەک بوونەوە. گوتەبێژی پۆلیسی راپەڕینیش دەڵێت، ئەو کەسە نەخۆشیی دەروونی هەیە و “بەخشراوە”.\nشۆڕش ئیسماعیل، وتەبێژی پۆلیسی راپەڕین لەبارەی ئەو رووداوە رایگەیاند، کاتێک ئەو کەسە بانگەشەی پێغەمبەرایەتی کردووە، چەند کەسێک هێرشیان کردووەتە سەری، “هێزەکانمان لەوێ بوون و لەژێر دەستی خەڵکەکە دەریان هێناوە.”\nبە وتەی شۆڕش ئیسماعیل، ئەو کەسانەی هێرشیان کردووەتە سەری، نەیانزانیوە کە ئەو کەسە “نەخۆشیی دەروونی” هەیە.\nکاتێک هێزەکانی پۆلیسی راپەڕین ئەو کەسەیان بردووەتە بنکەی پۆلیس، لەوێ گوتوویەتی ناوی “هەژار محەممەد”ـە، بەڵام شۆڕش ئیسماعیل دەڵێت، “دڵنیانین لەوەی ئەو ناوە دروست بێت، چونکە هیچ ناسنامەیەکی پێنەبووە و تەمەنیشی دیارنییە، بەڵام بە رواڵەت کەسێکی بەتەمەن بووە.”\nئەو کەسە هیچ بەرپرسیارێتییەکی یاسایی ناکەوێتەسەری بەهۆی ئەوەی “دەروون دروست” نییە. گوتەبێژی پۆلیسی راپەڕینیش وتی، “هیچ دۆسییەیەکی لێکۆڵینەوە بۆ ئەو رووداوە نەکراوەتەوە.” ئەو کەسە سکاڵای لەسەر هیچ کەسێک نەبووە.\nپێش ئەوەی رووبەڕووبوونەوە دروست بێت، لە ڤیدیۆیەکدا کە لە تۆڕە کۆمەڵایەتییەکان بڵاوکراوەتەوە دەردەکەوێت، ئەو کەسە دەڵێت، “رێگە لە پەیامی خودا مەگرن.” پاشان لەگەڵ چەند گەنجێک لە یەکدی دەدەن.\nلە بەشێکی دیکەی قسەکانیدا ئەو کەسە دەڵێت، “رێزی خۆتان بگرن، من پێغەمبەری خودام… من هەژار محەممەد ـم و لە فەرموودەی قودسیدا ناوم وا هاتووە.”


”ههرکەسێک سەرنجێکی خێرا لە کارە شیعرییە زۆرەکانی ئەم پیاوە بدات، سەری لەناوی ئەو ههموو مرۆڤ و شاخ و تەپۆڵکە و گوند و شار و لادێ و شەقام و کۆڵان و قەڵا و بەرزایی و شەهید و گۆرانیبێژ و شاعیر و پێشمەرگە و عاشق و ئافرەت و کرێکار و قوتابیی و مۆسیقار و خائینە کوردانە، سوڕدەمێنێت کە لەجوگرافیای فراوانی ئەم شیعرەدا ئامادەن.\nمرۆڤ لەبەردەم کارە ئەدەبییەکانی ئەم پیاوەدا وا هەستدەکات گەر ئەم شاعیرە بیتوانیایە و بۆی بکرایە ههموو کوردی مرۆڤ بە مرۆڤ و دەغڵ بە دەغڵ و کارەسات بە کارەسات، دەخستە ناو شیعرەکانییەوە و دەیگەڕاندنەوە بۆ ئەو سەرەتای سەرەتایانەی کە تراژیدیا سیاسییەکە بوونی نەبووە، کە کەس لە مێژوو دەرنەکراوە، کە مرۆڤ تیایدا مرۆڤ بووە بە مانا ئینسانیی و ئەخلاقیی و ئیستاتیکییەکانییەوە. دەیگەڕاندنەوە بۆ ئەو زەمەنەی کە ڕێ لەوەدەگرێت مرۆڤ شوێنێکی پەراوێزیی پێببەخشرێت و لە نێوان ژیان و سزادا مەسافەیەک نەھێڵدرابێتەوە. کە باس لە ههموو کورد دەکەم، باس لەشوناسێکی ئەتنی ناکەم، بەڵکو مەبەستم سەرتاپای ئەو دونیا و دۆخە تراژیدییەیە کە شوناسی کوردبوونی وەک یەکێک لەقوربانییە گەورەکانی سەدەی بیستەم دروستکردوە، باس لە دۆخی منداڵێک دەکەم لەقەڵایەکی سەخت و قایم دەرکرابێت و هەموو دەرگاکانی قەڵاکەش بەجۆرێک ھەڵچنرابن، سەرجەمی ڕێگاکانی بەڕووی گەڕانەوەی ئەو مناڵەدا داخستبێت. بەڵام ھاوکات منداڵێک کۆڵنەدات و وەڕسنەبێت لە ھەوڵی بەردەوام بۆ گەڕانەوە بۆ ناو ئەو قەڵایە، بە ههموو ئەو ئازار و گرفت و نەهامەتیی و نائومێدییانەوە کە ئەم ههوڵی گەڕاندنەوە زەحمەت و هەندێکجار مەحاڵە، دەیناھێنێتە کایەوە. ھەوڵدانێک وەک ووتم سەرێکی لەناو ئیستاتیکای وێرانکاریی و دەرکردندایە و سەرەکەی تری لەناو ئیستاتیکای شۆڕش و یاخیبووندا.\nکوردبوون لای شێرکۆ بێکەس جگە لە ئەزموونی دەرکردن و بێماڵیی، ئەزموونی تێکەڵبوونی تراژیدییایەکی بەردەوامیشە بە ئیستاتیکا و وێرانەکانی شۆڕش و یاخیبوون. کوردبوون لای شێرکۆبێکەس ناوێکە بۆ ئەم گشتە ئاڵۆز و تاریک و غەمبار و خەوناوییە.“\nپەرەگرافێک لە وتاری ”شێرکۆ بێکەس و کوردبوون: سەبارەت بە ئازادیی و خۆشەویستیی و شەھیدبوون.“. ئەم وتارە لە کتێبی ”بێدەنگیی و بێماڵیی“دا بڵاوکراوەتەوە.


کوردیپێدیا - دۆزی عێراق، ئاشتەوایی لە نێوان ڕابردوو و داهاتوودا\n📕 دۆزی عێراق، ئاشتەوایی لە نێوان ڕابردوو و داهاتوودا | پۆل: پەڕتووکخانە | زمانی بابەت: 🏳 کوردیی ناوەڕاست\nدۆزی عێراق، ئاشتەوایی لە نێوان ڕابردوو و داهاتوودا\nئەم کتێبە لە نووسینی سەرۆک وەزیرانی ئێستای حکومەتی عێراق مستەفا کازمیمستەفا کازمییە،\nلاوان عوسمان لە زمانی عەرەبییەوە وەریگێڕاوە بۆ کوردی.\nلە هەشت بەش هەر بەشەش لە چەند باسێک پێکهاتووە لە چوارچێوەی 332 لاپەڕەدا، مەبەست ئەمیر دیزاینی بەرگ و ئومێد محەمەد دیزاینی ناوەرۆک کردووە، لە چاپخانەی کارۆ چاپکروە نرخی 5 هەزار دینارە. \nنووسەر سەبارەت بە کتێبەکە دەڵێت:\nئەم کتێبە باس لەهەموو ڕەهەندەکان ئەزموونێکی سیاسی دەکات، دژ بە ڕژێمێکی دیکتاتۆری لە عێراقدا، هەروەک چۆن ئەو تاوان و سنوور بەزاندنانەشی کە ڕۆژانی ڕابردوو پڕ بوو لە نموونەکانیان، تۆمار دەکات. ئەمە بێجگە لەوەی کە (هەوڵێکە لە ژێر ڕۆشنایی ئەو ڕۆژە ڕەشانەی کە عێراقییەکان پێیاندا تێپەڕین و ژمارەیەکی زۆریشیان ژیان و کەرامەت و داهاتووی خۆیان لە پێناو ڕزگاربوون بەختکرد) بۆ کێشانی ئاسۆیەک لە پێناو داهاتوودا.\nبەغداد، تەمووز 2012\n#مستەفا کازمی |\n 📡 ماڵپەڕ | 🏳 کوردیی ناوەڕاست | Lawan Othman\n➕ ئەم بابەتە لەلایەن: (زریان سەرچناری)ەوە لە: Dec 28 2020 10:35AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Dec 28 2020 10:50AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Dec 28 2020 10:53AM باشترکراوە\n📷 فایلی وێنە 1.0.1 133 KB Dec 28 2020 10:38AM زریان سەرچناری